title: Εκτελεστικός κανονισμός (ΕΕ) αριθ. 403/2014 της Επιτροπής, της 22ας Απριλίου 2014 , σχετικά με τον καθορισμό συντελεστή κατανομής για την έκδοση πιστοποιητικών εισαγωγής που ζητήθηκαν από την 1η έως τις 7 Απριλίου 2014 για προϊόντα του τομέα της ζάχαρης στο πλαίσιο ορισμένων δασμολογικών ποσοστώσεων και την αναστολή της υποβολής αιτήσεων για τα πιστοποιητικά αυτά

text:
               23.4.2014

               EL

               Επίσημη Εφημερίδα της Ευρωπαϊκής Ένωσης

               L 119/62

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 403/2014 ΤΗΣ ΕΠΙΤΡΟΠΉΣ
   της 22ας Απριλίου 2014
   σχετικά με τον καθορισμό συντελεστή κατανομής για την έκδοση πιστοποιητικών εισαγωγής που ζητήθηκαν από την 1η έως τις 7 Απριλίου 2014 για προϊόντα του τομέα της ζάχαρης στο πλαίσιο ορισμένων δασμολογικών ποσοστώσεων και την αναστολή της υποβολής αιτήσεων για τα πιστοποιητικά αυτά
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον κανονισμό (ΕΚ) αριθ. 1301/2006 της Επιτροπής, της 31ης Αυγούστου 2006, για τη θέσπιση κοινών κανόνων για τον τρόπο διαχείρισης των δασμολογικών ποσοστώσεων εισαγωγής γεωργικών προϊόντων των οποίων η διαχείριση πραγματοποιείται με σύστημα πιστοποιητικών εισαγωγής (2), και ιδίως το άρθρο 7 παράγραφος 2,
   Έχοντας υπόψη τον κανονισμό (ΕΚ) αριθ. 891/2009 της Επιτροπής, της 25ης Σεπτεμβρίου 2009, για το άνοιγμα και τον τρόπο διαχείρισης ορισμένων κοινοτικών δασμολογικών ποσοστώσεων στον τομέα της ζάχαρης (3), και ιδίως το άρθρο 5 παράγραφος 2,
   Εκτιμώντας τα ακόλουθα:

               (1)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν στις αρμόδιες αρχές από την 1η έως τις 7 Απριλίου 2014 σύμφωνα με τον κανονισμό (ΕΚ) αριθ. 891/2009 και τον εκτελεστικό κανονισμό (ΕΕ) αριθ. 170/2013 της Επιτροπής, της 25ης Φεβρουαρίου 2013, σχετικά με τη θέσπιση μεταβατικών μέτρων στον τομέα της ζάχαρης λόγω της προσχώρησης της Κροατίας (4), υπερβαίνουν τη διαθέσιμη ποσότητα με αύξοντα αριθμό 09.4321.

               (2)

               Ως εκ τούτου, θα πρέπει να καθοριστεί συντελεστής κατανομής για την έκδοση πιστοποιητικών εισαγωγής όσον αφορά τον αύξοντα αριθμό 09.4321 σύμφωνα με τον κανονισμό (ΕΚ) αριθ. 1301/2006. Θα πρέπει να ανασταλεί η υποβολή συμπληρωματικών αιτήσεων πιστοποιητικών για τον εν λόγω αύξοντα αριθμό έως το τέλος της περιόδου εμπορίας, σύμφωνα με τον κανονισμό (ΕΚ) αριθ. 891/2009,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Για τις ποσότητες για τις οποίες υποβλήθηκαν αιτήσεις πιστοποιητικών εισαγωγής βάσει του κανονισμού (ΕΚ) αριθ. 891/2009 και του εκτελεστικού κανονισμού (ΕΕ) αριθ. 170/2013 από την 1η έως τις 7 Απριλίου 2014 εφαρμόζονται οι συντελεστές κατανομής που προβλέπονται στο παράρτημα του παρόντος κανονισμού.
   2.   Η υποβολή συμπληρωματικών αιτήσεων πιστοποιητικών που αντιστοιχούν στους αύξοντες αριθμούς οι οποίοι αναφέρονται στο παράρτημα αναστέλλεται έως το τέλος της περιόδου εμπορίας 2013/2014.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 22 Απριλίου 2014.

            Για την Επιτροπή,

            εξ ονόματος του Προέδρου,
         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 238 της 1.9.2006, σ. 13.

      (3)  ΕΕ L 254 της 26.9.2009, σ. 82.

      (4)  ΕΕ L 55 της 27.2.2013, σ. 1.

      ΠΑΡΑΡΤΗΜΑ
      «Ζάχαρη παραχωρήσεων CXL»
      Περίοδος εμπορίας 2013/2014
      Αιτήσεις που υποβλήθηκαν από την 1η έως τις 7 Απριλίου 2014

                  Αύξων αριθμός

                  Χώρα

                  Συντελεστής κατανομής
                  (σε %)

                  Συμπληρωματικές αιτήσεις

                  09.4317

                  Αυστραλία

                  —

                  έχουν ανασταλεί

                  09.4318

                  Βραζιλία

                  —

                  09.4319

                  Κούβα

                  —

                  έχουν ανασταλεί

                  09.4320

                  Οποιαδήποτε τρίτη χώρα

                  —

                  έχουν ανασταλεί

                  09.4321

                  Ινδία

                  15,8701

                  έχουν ανασταλεί

      «Ζάχαρη Βαλκανίων»
      Περίοδος εμπορίας 2013/2014
      Αιτήσεις που υποβλήθηκαν από την 1η έως τις 7 Απριλίου 2014

                  Αύξων αριθμός

                  Χώρα

                  Συντελεστής κατανομής
                  (σε %)

                  Συμπληρωματικές αιτήσεις

                  09.4324

                  Αλβανία

                  —

                  09.4325

                  Βοσνία-Ερζεγοβίνη

                  (1)

                  09.4326

                  Σερβία

                  (1)

                  09.4327

                  πρώην Γιουγκοσλαβική Δημοκρατία της Μακεδονίας

                  —

      Μεταβατικά μέτρα, «Ζάχαρη έκτακτης εισαγωγής» και «Βιομηχανική ζάχαρη εισαγωγής»
      Περίοδος εμπορίας 2013/2014
      Αιτήσεις που υποβλήθηκαν από την 1η έως τις 7 Απριλίου 2014

                  Αύξων αριθμός

                  Τύπος

                  Συντελεστής κατανομής
                  (σε %)

                  Συμπληρωματικές αιτήσεις

                  09.4367

                  Μεταβατικά μέτρα (Κροατία)

                  —

                  έχουν ανασταλεί

                  09.4380

                  Ζάχαρη έκτακτης εισαγωγής

                  —

                  09.4390

                  Βιομηχανική ζάχαρη εισαγωγής

                  —

         —: Άνευ αντικειμένου: δεν διαβιβάστηκε στην Επιτροπή καμία αίτηση πιστοποιητικού.

            (1)
          Άνευ αντικειμένου: οι αιτούμενες ποσότητες δεν υπερβαίνουν τις διαθέσιμες ποσότητες και χορηγούνται πλήρως.


title: Εκτελεστικός κανονισμός (ΕΕ) 2015/1104 της Επιτροπής, της 8ης Ιουλίου 2015, για την τροποποίηση του εκτελεστικού κανονισμού (ΕΕ) αριθ. 237/2012 όσον αφορά μια νέα μορφή του παρασκευάσματος α-γαλακτοσιδάσης (EC 3.2.1.22) που παράγεται από Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από Aspergillus niger (CBS 120604) (κάτοχος της άδειας: Kerry Ingredients and Flavours) (Κείμενο που παρουσιάζει ενδιαφέρον για τον ΕΟΧ)

text:
               9.7.2015

               EL

               Επίσημη Εφημερίδα της Ευρωπαϊκής Ένωσης

               L 181/61

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/1104 ΤΗΣ ΕΠΙΤΡΟΠΉΣ
   της 8ης Ιουλίου 2015
   για την τροποποίηση του εκτελεστικού κανονισμού (ΕΕ) αριθ. 237/2012 όσον αφορά μια νέα μορφή του παρασκευάσματος α-γαλακτοσιδάσης (EC 3.2.1.22) που παράγεται από Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από Aspergillus niger (CBS 120604) (κάτοχος της άδειας: Kerry Ingredients and Flavours)
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1831/2003 του Ευρωπαϊκού Κοινοβουλίου και του Συμβουλίου, της 22ας Σεπτεμβρίου 2003, για τις πρόσθετες ύλες που χρησιμοποιούνται στη διατροφή των ζώων (1), και ιδίως το άρθρο 9 παράγραφος 2,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 1831/2003 προβλέπει τη χορήγηση άδειας για τη χρήση πρόσθετων υλών στη διατροφή των ζώων και καθορίζει τους όρους και τις διαδικασίες για τη χορήγηση της άδειας αυτής.

               (2)

               Χορηγήθηκε έγκριση για τη χρήση του παρασκευάσματος α-γαλακτοσιδάσης (EC 3.2.1.22) που παράγεται από τον μύκητα Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από τον μύκητα Aspergillus niger (CBS 120604) για περίοδο δέκα ετών σε κοτόπουλα προς πάχυνση με τον εκτελεστικό κανονισμό (ΕΕ) αριθ. 237/2012 της Επιτροπής (2), και σε μικρά είδη πουλερικών προς πάχυνση, καθώς και σε κοτόπουλα εκτρεφόμενα για ωοπαραγωγή με τον εκτελεστικό κανονισμό (ΕΕ) αριθ. 1365/2013 της Επιτροπής (3).

               (3)

               Σύμφωνα με το άρθρο 13 παράγραφος 3 του κανονισμού (ΕΚ) αριθ. 1831/2003, ο κάτοχος της άδειας πρότεινε την αλλαγή των όρων της άδειας, έτσι ώστε να περιλαμβάνει ένα παρασκεύασμα α-γαλακτοσιδάσης και ενδο-1,4-β-γλυκανάσης σε υγρή μορφή που θα χρησιμοποιείται ως πρόσθετη ύλη ζωοτροφών για κοτόπουλα προς πάχυνση. Η αίτηση συνοδευόταν από τα σχετικά δεδομένα που τεκμηριώνουν το αίτημά του. Η Επιτροπή διαβίβασε την αίτηση στην Ευρωπαϊκή Αρχή για την Ασφάλεια των Τροφίμων (στο εξής «η Αρχή»).

               (4)

               Η Αρχή, στη γνώμη που εξέδωσε στις 28 Οκτωβρίου 2014 (4), κατέληξε στο συμπέρασμα ότι το παρασκεύασμα α-γαλακτοσιδάσης (EC 3.2.1.22) που παράγεται από τον μύκητα Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από τον μύκητα Aspergillus niger (CBS 120604) σε υγρή μορφή δεν έχει ανεπιθύμητες ενέργειες για την υγεία των ζώων, την υγεία του ανθρώπου ή το περιβάλλον και ότι η χρήση του μπορεί να βελτιώσει θετικά τις επιδόσεις του ζώου στα κοτόπουλα προς πάχυνση. Η Αρχή δεν θεωρεί ότι υπάρχει ανάγκη να θεσπιστούν ειδικές απαιτήσεις παρακολούθησης μετά τη διάθεση στην αγορά. Η Αρχή επαλήθευσε, επίσης, την έκθεση σχετικά με τη μέθοδο ανάλυσης της πρόσθετης ύλης ζωοτροφών στις ζωοτροφές, η οποία υποβλήθηκε από το εργαστήριο αναφοράς το οποίο συστάθηκε με τον κανονισμό (ΕΚ) αριθ. 1831/2003.

               (5)

               Από την αξιολόγηση του παρασκευάσματος α-γαλακτοσιδάσης (EC 3.2.1.22) που παράγεται από τον μύκητα Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από τον μύκητα Aspergillus niger (CBS 120604) προκύπτει ότι πληρούνται οι όροι για τη χορήγηση άδειας, που προβλέπονται στο άρθρο 5 του κανονισμού (ΕΚ) αριθ. 1831/2003. Επομένως, η υφιστάμενη άδεια θα πρέπει να τροποποιηθεί προκειμένου να συμπεριληφθεί η νέα μορφή του παρασκευάσματος.

               (6)

               Ως εκ τούτου, το παράρτημα του εκτελεστικού κανονισμού (ΕΕ) αριθ. 237/2012 θα πρέπει να τροποποιηθεί αναλόγως.

               (7)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Το παράρτημα του εκτελεστικού κανονισμού (ΕΕ) αριθ. 237/2012 αντικαθίσταται από το κείμενο του παραρτήματος του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 8 Ιουλίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 268 της 18.10.2003, σ. 29.

      (2)  Εκτελεστικός κανονισμός (ΕΕ) αριθ. 237/2012 της Επιτροπής, της 19ης Μαρτίου 2012, σχετικά με την έγκριση του παρασκευάσματος α-γαλακτοσιδάσης (EC 3.2.1.22) που παράγεται από Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από Aspergillus niger (CBS 120604), ως πρόσθετης ύλης ζωοτροφών για τα κοτόπουλα προς πάχυνση (κάτοχος της άδειας: Kerry Ingredients and Flavours) (ΕΕ L 80 της 20.3.2012, σ. 1.)

      (3)  Εκτελεστικός κανονισμός (ΕΕ) αριθ. 1365/2013 της Επιτροπής, της 18ης Δεκεμβρίου 2013, σχετικά με την έγκριση παρασκευάσματος α-γαλακτοσιδάσης που παράγεται από τον μύκητα Saccharomyces cerevisiae (CBS 615.94) και ενδο-1,4-β-γλυκανάσης που παράγεται από τον μύκητα Aspergillus niger (CBS 120604) ως πρόσθετης ύλης ζωοτροφών για μικρά είδη πουλερικών προς πάχυνση και κοτόπουλα που εκτρέφονται για ωοπαραγωγή (κάτοχος της άδειας: Kerry Ingredients and Flavours) (ΕΕ L 343 της 19.12.2013, σ. 31).

      (4)  Δελτίο EFSA (2014)· 12(11):3897.

      ΠΑΡΑΡΤΗΜΑ

            «ΠΑΡΑΡΤΗΜΑ

                        Αριθμός αναγνώρισης της πρόσθετης ύλης

                        Επωνυμία του κατόχου της άδειας

                        Πρόσθετη ύλη

                        Σύνθεση, χημικός τύπος, περιγραφή, μέθοδος ανάλυσης

                        Είδος ή κατηγορία ζώου

                        Μέγιστη ηλικία

                        Ελάχιστη περιεκτικότητα

                        Μέγιστη περιεκτικότητα

                        Άλλες διατάξεις

                        Λήξη της περιόδου ισχύος της άδειας

                        Μονάδες δραστικότητας/kg πλήρους ζωοτροφής με περιεκτικότητα σε υγρασία 12 %

                           Κατηγορία ζωοτεχνικών πρόσθετων υλών. Λειτουργική ομάδα: βελτιωτικά της πεπτικότητας

                        4α17

                        Kerry ingredients and flavors

                        Α-γαλακτοσιδάση
                        EC 3.2.1.22
                        Ενδο-1,4-β-γλυκανάση
                        EC 3.2.1.4

                           Σύνθεση πρόσθετης ύλης

                        Παρασκεύασμα α-γαλακτοσιδάσης (EC 3.2.1.22) που παράγεται από τον μύκητα Saccharomyces cerevisiae (CBS 615.94) και ενδο-1,4-β-γλυκανάσης (EC 3.2.1.4) που παράγεται από τον μύκητα Aspergillus niger (CBS 120604) με ελάχιστη δραστικότητα:

                                    Σε στερεά μορφή

                                                —

                                                1 000 U (1) α-γαλακτοσιδάσης/g

                                                —

                                                5 700 U (2) ενδο-1,4-β-γλυκανάσης/g

                                    Σε υγρή μορφή

                                                —

                                                500 U α-γαλακτοσιδάσης/g

                                                —

                                                2 850 U ενδο-1,4-β-γλυκανάσης/g.

                           Χαρακτηρισμός της δραστικής ουσίας

                        Α-γαλακτοσιδάση που παράγεται από τον μύκητα Saccharomyces cerevisiae (CBS 615.94) Ενδο-1,4-β-γλυκανάση που παράγεται από τον μύκητα Aspergillus niger (CBS 120604).

                           Μέθοδος ανάλυσης
                            (3)

                        Προσδιορισμός:

                                    —

                                    Α-γαλακτοσιδάση: χρωματομετρική μέθοδος για τη μέτρηση της p-νιτροφαινόλης που ελευθερώνεται με τη δράση της α-γαλακτοσιδάσης από υπόστρωμα p-νιτροφαινυλο-α-γλυκοπυρανοσιδίου·

                                    —

                                    ενδο-1,4-β-γλυκανάση: χρωματομετρική μέθοδος για τη μέτρηση υδατοδιαλυτής χρωστικής ουσίας που ελευθερώνεται με τη δράση της ενδο-1,4-β-γλυκανάσης από υπόστρωμα γλυκάνης κριθαριού που σχηματίζει σταυροδεσμούς με αζουρίνη.

                        Κοτόπουλα προς πάχυνση

                        —

                        50 U α-γαλακτοσιδάσης
                        285 U ενδο-1,4-β-γλυκανάσης

                        —

                                    1.

                                    Στις οδηγίες χρήσης της πρόσθετης ύλης και του προμείγματος πρέπει να αναφέρεται η θερμοκρασία αποθήκευσης, η διάρκεια αποθήκευσης και η σταθερότητα έναντι σχηματισμού συσσωματωμάτων.

                                    2.

                                    Μέγιστη συνιστώμενη δόση:

                                                —

                                                100 U α-γαλακτοσιδάσης/kg,

                                                —

                                                570 U ενδο-1,4-β-γλυκανάσης/kg.

                                    3.

                                    Για ασφάλεια: να χρησιμοποιείται μάσκα προστασίας της αναπνοής, γυαλιά και γάντια ασφαλείας κατά τον χειρισμό.

                        9 Απριλίου 2022

         (1)  1 U είναι η ποσότητα ενζύμου που ελευθερώνει 1 μmol p-νιτροφαινόλης ανά λεπτό από p-νιτροφαινυλο-α-γλυκοπυρανοσίδιο (pNPG) σε pH 5,0 και 37 °C.

         (2)  1 U είναι η ποσότητα ενζύμου που ελευθερώνει 1 mg αναγωγικού σακχάρου (ισοδυνάμου γλυκόζης) ανά λεπτό από β-γλυκάνη σε pH 5,0 και 50 °C.

         (3)  Πληροφορίες σχετικά με τις μεθόδους ανάλυσης διατίθενται στην ακόλουθη διεύθυνση του εργαστηρίου αναφοράς: https://ec.europa.eu/jrc/en/eurl/feed-additives/evaluation-reports»


title: Εκτελεστικός κανονισμός (ΕΕ) αριθ. 778/2012 της Επιτροπής, της 27ης Αυγούστου 2012 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               28.8.2012

               EL

               Επίσημη Εφημερίδα της Ευρωπαϊκής Ένωσης

               L 231/11

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 778/2012 ΤΗΣ ΕΠΙΤΡΟΠΉΣ
   της 27ης Αυγούστου 2012
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Αυγούστου 2012.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  MK

                  43,1

                  ZZ

                  43,1

                  0707 00 05

                  TR

                  91,2

                  ZZ

                  91,2

                  0709 93 10

                  TR

                  108,7

                  ZZ

                  108,7

                  0805 50 10

                  AR

                  74,3

                  CL

                  88,4

                  TR

                  94,0

                  UY

                  97,0

                  ZA

                  104,9

                  ZZ

                  91,7

                  0806 10 10

                  BA

                  56,0

                  CL

                  206,9

                  EG

                  200,5

                  TR

                  143,9

                  XS

                  91,2

                  ZZ

                  139,7

                  0808 10 80

                  AR

                  114,4

                  BR

                  85,6

                  CL

                  142,3

                  NZ

                  108,6

                  US

                  141,5

                  UY

                  68,3

                  ZA

                  104,4

                  ZZ

                  109,3

                  0808 30 90

                  CN

                  71,7

                  TR

                  136,4

                  ZA

                  139,1

                  ZZ

                  115,7

                  0809 30

                  TR

                  160,2

                  ZZ

                  160,2

                  0809 40 05

                  BA

                  62,7

                  IL

                  61,4

                  MK

                  67,5

                  ZZ

                  63,9

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2015/797 της Επιτροπής, της 21ης Μαΐου 2015, για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               22.5.2015

               EL

               Επίσημη Εφημερίδα της Ευρωπαϊκής Ένωσης

               L 127/17

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/797 ΤΗΣ ΕΠΙΤΡΟΠΉΣ
   της 21ης Μαΐου 2015
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 21 Μαΐου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ

         Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  AL

                  69,6

                  MA

                  98,6

                  MK

                  102,7

                  ZZ

                  90,3

                  0707 00 05

                  AL

                  41,5

                  MK

                  47,0

                  TR

                  111,1

                  ZZ

                  66,5

                  0709 93 10

                  TR

                  120,5

                  ZZ

                  120,5

                  0805 10 20

                  EG

                  58,7

                  IL

                  70,8

                  MA

                  60,9

                  ZZ

                  63,5

                  0805 50 10

                  BO

                  147,7

                  BR

                  107,1

                  MA

                  111,5

                  TR

                  101,5

                  ZZ

                  117,0

                  0808 10 80

                  AR

                  90,7

                  BR

                  102,9

                  CL

                  119,8

                  NZ

                  157,8

                  US

                  119,0

                  UY

                  68,9

                  ZA

                  117,0

                  ZZ

                  110,9

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 1296/2014 της Επιτροπής, της 4ης Δεκεμβρίου 2014 , για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               5.12.2014

               EL

               Επίσημη Εφημερίδα της Ευρωπαϊκής Ένωσης

               L 349/41

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1296/2014 ΤΗΣ ΕΠΙΤΡΟΠΉΣ
   της 4ης Δεκεμβρίου 2014
   για καθορισμό των κατ' αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ' εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ' αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ' αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ' αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Δεκεμβρίου 2014.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ' αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ' αποκοπή τιμή εισαγωγής

                  0702 00 00

                  AL

                  64,0

                  IL

                  114,8

                  MA

                  91,1

                  TR

                  81,4

                  ZZ

                  87,8

                  0707 00 05

                  AL

                  53,8

                  JO

                  258,6

                  MA

                  170,1

                  TR

                  135,4

                  ZZ

                  154,5

                  0709 93 10

                  MA

                  67,9

                  TR

                  128,2

                  ZZ

                  98,1

                  0805 10 20

                  AR

                  35,3

                  SZ

                  34,3

                  TR

                  74,4

                  UY

                  32,9

                  ZA

                  54,7

                  ZW

                  33,1

                  ZZ

                  44,1

                  0805 20 10

                  MA

                  73,2

                  ZZ

                  73,2

                  0805 20 30, 0805 20 50, 0805 20 70, 0805 20 90

                  IL

                  113,7

                  JM

                  168,3

                  TR

                  76,0

                  ZZ

                  119,3

                  0805 50 10

                  AL

                  64,4

                  TR

                  76,5

                  ZZ

                  70,5

                  0808 10 80

                  BA

                  32,4

                  BR

                  53,8

                  CA

                  134,8

                  CL

                  78,6

                  MK

                  38,0

                  NZ

                  96,9

                  US

                  94,8

                  ZZ

                  75,6

                  0808 30 90

                  CN

                  81,0

                  TR

                  174,9

                  ZZ

                  128,0

         (1)  Ονοματολογία των χωρών που ορίζεται στον κανονισμό (ΕΕ) αριθ. 1106/2012 της Επιτροπής, της 27ης Νοεμβρίου 2012, για την εφαρμογή του κανονισμού (ΕΚ) αριθ. 471/2009 του Ευρωπαϊκού Κοινοβουλίου και του Συμβουλίου για τις κοινοτικές στατιστικές του εξωτερικού εμπορίου με τις τρίτες χώρες, όσον αφορά την επικαιροποίηση της ονοματολογίας των χωρών και εδαφών (ΕΕ L 328 της 28.11.2012, σ. 7). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) αριθ. 948/2014 της Επιτροπής, της 4ης Σεπτεμβρίου 2014 , σχετικά με το άνοιγμα ιδιωτικής αποθεματοποίησης για το αποκορυφωμένο γάλα σε σκόνη και τον εκ των προτέρων καθορισμό του ποσού της ενίσχυσης

text:
               5.9.2014

               EL

               Επίσημη Εφημερίδα της Ευρωπαϊκής Ένωσης

               L 265/18

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 948/2014 ΤΗΣ ΕΠΙΤΡΟΠΉΣ
   της 4ης Σεπτεμβρίου 2014
   σχετικά με το άνοιγμα ιδιωτικής αποθεματοποίησης για το αποκορυφωμένο γάλα σε σκόνη και τον εκ των προτέρων καθορισμό του ποσού της ενίσχυσης
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 18 παράγραφος 2, το άρθρο 20 στοιχεία γ), στ), ιβ), ιγ) και ιδ) και το άρθρο 223 παράγραφος 3 στοιχείο γ),
   Έχοντας υπόψη τον κανονισμό (EE) αριθ. 1370/2013 του Συμβουλίου, της 16ης Δεκεμβρίου 2013, για τη θέσπιση μέτρων σχετικά με τον καθορισμό ορισμένων ενισχύσεων και επιστροφών που συνδέονται με την κοινή οργάνωση των αγορών γεωργικών προϊόντων (2), και ιδίως το άρθρο 4,
   Έχοντας υπόψη τον κανονισμό (ΕΕ) αριθ. 1306/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, σχετικά με τη χρηματοδότηση, τη διαχείριση και την παρακολούθηση της κοινής γεωργικής πολιτικής και την κατάργηση των κανονισμών (ΕΟΚ) αριθ. 352/78, (ΕΚ) αριθ. 165/94, (ΕΚ) αριθ. 2799/98, (ΕΚ) αριθ. 814/2000, (ΕΚ) αριθ. 1290/2005 και (ΕΚ) αριθ. 485/2008 του Συμβουλίου (3), και ιδίως το άρθρο 62 παράγραφος 2 στοιχείο β),
   Εκτιμώντας τα ακόλουθα:

               (1)

               Το άρθρο 17 στοιχείο ζ) του κανονισμού (ΕΕ) αριθ. 1308/2013 προβλέπει τη χορήγηση ενισχύσεων για ιδιωτική αποθεματοποίηση αποκορυφωμένου γάλακτος σε σκόνη.

               (2)

               Στις 7 Αυγούστου 2014, η ρωσική κυβέρνηση επέβαλε απαγόρευση εισαγωγής ορισμένων προϊόντων από την ΕΕ στη Ρωσία, συμπεριλαμβανομένων των γαλακτοκομικών προϊόντων. Η εξέλιξη των τιμών και των αποθεμάτων του αποκορυφωμένου γάλακτος σε σκόνη δείχνει μια ιδιαίτερα δύσκολη κατάσταση της αγοράς, η οποία μπορεί να εξαλειφθεί ή να περιοριστεί μέσω της αποθεματοποίησης. Λαμβανομένης υπόψη της υφιστάμενης κατάστασης της αγοράς, κρίνεται σκόπιμο να χορηγηθεί ενίσχυση για ιδιωτική αποθεματοποίηση αποκορυφωμένου γάλακτος σε σκόνη και να καθοριστεί εκ των προτέρων το ποσό της ενίσχυσης.

               (3)

               Με τον κανονισμό (ΕΚ) αριθ. 826/2008 της Επιτροπής (4) θεσπίστηκαν κοινοί κανόνες εφαρμογής καθεστώτος ενισχύσεων για ιδιωτική αποθεματοποίηση.

               (4)

               Σύμφωνα με το άρθρο 6 του κανονισμού (ΕΚ) αριθ. 826/2008, η ενίσχυση που καθορίζεται εκ των προτέρων πρέπει να χορηγείται σύμφωνα με τους λεπτομερείς κανόνες και τους όρους που προβλέπονται στο κεφάλαιο III του εν λόγω κανονισμού.

               (5)

               Σύμφωνα με το άρθρο 16, παράγραφος 2, στοιχείο γ) του κανονισμού (ΕΚ) αριθ. 826/2008 και προκειμένου να διασφαλιστεί η αποθεματοποίηση ομοιογενών και διαχειρίσιμων παρτίδων, είναι σκόπιμο να καθοριστούν απαιτήσεις για την «παρτίδα αποθεματοποίησης».

               (6)

               Για λόγους διοικητικής αποτελεσματικότητας και απλοποίησης, και δεδομένου ότι οι απαιτούμενες πληροφορίες σχετικά με τις λεπτομέρειες της αποθεματοποίησης περιλαμβάνονται ήδη στην αίτηση ενίσχυσης, είναι σκόπιμο να αρθεί η απαίτηση παροχής, μετά τη σύναψη της σύμβασης, των πληροφοριών που προβλέπονται στο άρθρο 20 πρώτο εδάφιο στοιχείο α) του κανονισμού (ΕΚ) αριθ. 826/2008.

               (7)

               Για λόγους απλοποίησης και εφοδιαστικής αποτελεσματικότητας, θα πρέπει να επιτραπεί στα κράτη μέλη να αίρουν την απαίτηση για αναγραφή του αριθμού της σύμβασης σε κάθε μονάδα που αποθεματοποιείται, όταν ο αριθμός αυτός εγγράφεται στο μητρώο της αποθήκης.

               (8)

               Για λόγους διοικητικής αποτελεσματικότητας και απλοποίησης, λαμβανομένης υπόψη της ιδιαίτερης κατάστασης όσον αφορά την αποθεματοποίηση αποκορυφωμένου γάλακτος σε σκόνη, οι έλεγχοι που προβλέπονται στο άρθρο 36 παράγραφος 6 του κανονισμού (ΕΚ) αριθ. 826/2008 θα πρέπει να διενεργούνται τουλάχιστον για το ήμισυ των συμβάσεων. Συνεπώς, θα πρέπει να προβλεφθεί παρέκκλιση από το εν λόγω άρθρο.

               (9)

               Σύμφωνα με το άρθρο 4 του κανονισμού (ΕΕ) αριθ. 1370/2013, η ενίσχυση για ιδιωτική αποθεματοποίηση που καθορίζεται εκ των προτέρων πρέπει να βασίζεται στα έξοδα αποθεματοποίησης και/ή σε άλλα σχετικά στοιχεία της αγοράς. Κρίνεται σκόπιμο να καθοριστεί ενίσχυση για την κάλυψη των πάγιων εξόδων εισόδου των σχετικών προϊόντων στο απόθεμα και εξόδου από αυτό, καθώς και ενίσχυση ανά ημέρα αποθεματοποίησης για την κάλυψη των δαπανών αποθήκευσης και του κόστους χρηματοδότησης.

               (10)

               Σύμφωνα με το άρθρο 35 παράγραφος 3 του κανονισμού (ΕΚ) αριθ. 826/2008 και προκειμένου να παρακολουθηθεί εκ του σύνεγγυς η χρήση του μέτρου, είναι σκόπιμο να καθοριστεί η προθεσμία υποβολής των κοινοποιήσεων που προβλέπονται στο άρθρο 35 παράγραφος 1 στοιχείο α) του εν λόγω κανονισμού.

               (11)

               Για να έχει άμεσο αντίκτυπο στην αγορά και να συμβάλει στη σταθεροποίηση των τιμών, το προσωρινό μέτρο που προβλέπεται στον παρόντα κανονισμό θα πρέπει να αρχίσει να ισχύει την επομένη της δημοσίευσής του.

               (12)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   1.   Ο παρών κανονισμός προβλέπει ενίσχυση για ιδιωτική αποθεματοποίηση αποκορυφωμένου γάλακτος σε σκόνη, το οποίο αναφέρεται στο άρθρο 17 στοιχείο ζ) του κανονισμού (ΕΕ) αριθ. 1308/2013.
   2.   Εφαρμόζεται ο κανονισμός (ΕΚ) αριθ. 826/2008, πλην αντιθέτων διατάξεων του παρόντος κανονισμού.
   Άρθρο 2
   Η μονάδα μέτρησης που αναφέρεται στο άρθρο 16 παράγραφος 2 στοιχείο γ) του κανονισμού (ΕΚ) αριθ. 826/2008 είναι η «παρτίδα αποθεματοποίησης», η οποία αντιστοιχεί στην ποσότητα προϊόντος που καλύπτεται από τον παρόντα κανονισμό, βάρους τουλάχιστον 1 τόνου και ομοιογενούς σύνθεσης και ποιότητας, η οποία έχει παραχθεί σε ένα και μόνο εργοστάσιο και αποθεματοποιείται την ίδια ημέρα στην ίδια αποθήκη.
   Άρθρο 3
   1.   Το άρθρο 20 πρώτο εδάφιο στοιχείο α) του κανονισμού (ΕΚ) αριθ. 826/2008 δεν εφαρμόζεται.
   2.   Τα κράτη μέλη μπορούν να αίρουν την απαίτηση σήμανσης με τον αριθμό της σύμβασης, η οποία αναφέρεται στο άρθρο 22 παράγραφος 1 στοιχείο ε) του κανονισμού (ΕΚ) αριθ. 826/2008, υπό την προϋπόθεση ότι ο υπεύθυνος της αποθήκης αναλαμβάνει τη δέσμευση να εγγράψει τον αριθμό της σύμβασης στο μητρώο που αναφέρεται στο παράρτημα I σημείο V του εν λόγω κανονισμού.
   3.   Κατά παρέκκλιση από το άρθρο 36 παράγραφος 6 του κανονισμού (ΕΚ) αριθ. 826/2008, στο τέλος της περιόδου συμβατικής αποθεματοποίησης, η αρμόδια για τον έλεγχο αρχή επαληθεύει με δειγματοληψία, τουλάχιστον για το ήμισυ του αριθμού των συμβάσεων, το βάρος και την ταυτοποίηση του αποθεματοποιημένου αποκορυφωμένου γάλακτος σε σκόνη.
   Άρθρο 4
   1.   Το ποσό της ενίσχυσης για τα προϊόντα που αναφέρονται στο άρθρο 1 ανέρχεται σε:

               —

               8,86 ευρώ ανά τόνο αποθεματοποίησης για την κάλυψη των παγίων εξόδων αποθεματοποίησης,

               —

               0,16 ευρώ ανά τόνο, ανά ημέρα συμβατικής αποθεματοποίησης.

         2.   Η συμβατική αποθεματοποίηση λήγει την προηγουμένη της ημέρας εξόδου από το απόθεμα.
   3.   Ενίσχυση μπορεί να χορηγηθεί μόνον εφόσον η περίοδος συμβατικής αποθεματοποίησης είναι 90 έως 210 ημέρες.
   Άρθρο 5
   Αιτήσεις ενίσχυσης για ιδιωτική αποθεματοποίηση μπορούν να υποβληθούν από την ημερομηνία έναρξης ισχύος του παρόντος κανονισμού. Η τελευταία ημερομηνία για την υποβολή των αιτήσεων είναι η 31η Δεκεμβρίου 2014.
   Άρθρο 6
   Τα κράτη μέλη κοινοποιούν στην Επιτροπή τα ακόλουθα:

               α)

               το αργότερο κάθε Τρίτη, για την προηγούμενη εβδομάδα, τις ποσότητες για τις οποίες έχουν συναφθεί συμβάσεις, καθώς και τις ποσότητες προϊόντων για τις οποίες έχουν υποβληθεί αιτήσεις σύναψης συμβάσεων, σύμφωνα με το άρθρο 35 παράγραφος 1 στοιχείο α) του κανονισμού (ΕΚ) αριθ. 826/2008·

               β)

               το αργότερο στο τέλος κάθε μήνα, για τον προηγούμενο μήνα, τις σχετικές με τα αποθέματα πληροφορίες που απαιτούνται βάσει του άρθρου 35 παράγραφος 1 στοιχείο β) του κανονισμού (ΕΚ) αριθ. 826/2008.

         Άρθρο 7
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 4 Σεπτεμβρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 347 της 20.12.2013, σ. 671.

      (2)  ΕΕ L 346 της 20.12.2013, σ. 12-19.

      (3)  ΕΕ L 347 της 20.12.2013, σ. 549.

      (4)  Κανονισμός (ΕΚ) αριθ. 826/2008 της Επιτροπής, της 20ής Αυγούστου 2008, σχετικά με τη θέσπιση κοινών κανόνων για τη χορήγηση κοινοτικής ενίσχυσης στην ιδιωτική αποθεματοποίηση ορισμένων γεωργικών προϊόντων (ΕΕ L 223 της 21.8.2008, σ. 3).


title: Εκτελεστικός κανονισμός (ΕΕ) 2015/128 της Επιτροπής, της 27ης Ιανουαρίου 2015 , σχετικά με τον καθορισμό των ποσοτήτων που πρέπει να προστίθενται στην ποσότητα που καθορίστηκε για την υποπερίοδο από 1ης Απριλίου έως 30 Ιουνίου 2015 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 442/2009 στον τομέα του χοιρείου κρέατος

text:
               28.1.2015

               EL

               Επίσημη Εφημερίδα της Ευρωπαϊκής Ένωσης

               L 21/16

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/128 ΤΗΣ ΕΠΙΤΡΟΠΉΣ
   της 27ης Ιανουαρίου 2015
   σχετικά με τον καθορισμό των ποσοτήτων που πρέπει να προστίθενται στην ποσότητα που καθορίστηκε για την υποπερίοδο από 1ης Απριλίου έως 30 Ιουνίου 2015 στο πλαίσιο των δασμολογικών ποσοστώσεων που ανοίχθηκαν με τον κανονισμό (ΕΚ) αριθ. 442/2009 στον τομέα του χοιρείου κρέατος
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 12341234/2007 του Συμβουλίου (1), και ιδίως το άρθρο 188 παράγραφοι 2 και 3,
   Εκτιμώντας τα ακόλουθα:

               (1)

               Ο κανονισμός (ΕΚ) αριθ. 442/2009 της Επιτροπής (2) άνοιξε ετήσιες δασμολογικές ποσοστώσεις για την εισαγωγή προϊόντων του τομέα του χοιρείου κρέατος. Η διαχείριση των ποσοστώσεων του παραρτήματος I μέρος Β του εν λόγω κανονισμού διεξάγεται με τη μέθοδο της ταυτόχρονης εξέτασης.

               (2)

               Οι ποσότητες τις οποίες αφορούν οι αιτήσεις πιστοποιητικών εισαγωγής που υποβλήθηκαν από 1η έως 7 Δεκεμβρίου 2014, για την υποπερίοδο από 1ης Ιανουαρίου έως 31 Μαρτίου 2015 μικρότερες από τις διαθέσιμες ποσότητες. Ως εκ τούτου, κρίνεται σκόπιμο να προσδιοριστούν οι ποσότητες για τις οποίες δεν υποβλήθηκαν αιτήσεις και να προστεθούν οι τελευταίες στην ποσότητα που καθορίζεται για την επόμενη υποπερίοδο ποσόστωσης.

               (3)

               Για να εξασφαλιστεί η αποτελεσματικότητα του μέτρου, ο παρών κανονισμός πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι ποσότητες για τις οποίες δεν υποβλήθηκαν αιτήσεις πιστοποιητικών εισαγωγής δυνάμει του κανονισμού (ΕΚ) αριθ. 442/2009, και οι οποίες πρέπει να προστεθούν στην υποπερίοδο από 1ης Απριλίου έως 30 Ιουνίου 2015, προβλέπονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 27 Ιανουαρίου 2015.

            Για την Επιτροπή,

            εξ ονόματος του Προέδρου,

         Jerzy PLEWA

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 347 της 20.12.2013, σ. 671.

      (2)  Κανονισμός (ΕΚ) αριθ. 442/2009 της Επιτροπής, της 27ης Μαΐου 2009, σχετικά με το άνοιγμα και τον τρόπο διαχείρισης κοινοτικών δασμολογικών ποσοστώσεων στον τομέα του χοιρινού κρέατος (ΕΕ L 129 της 28.5.2009, σ. 13).

      ΠΑΡΑΡΤΗΜΑ

                  Αύξων αριθμός

                  Ποσότητες για τις οποίες δεν υποβλήθηκαν αιτήσεις και οι οποίες πρέπει να προστεθούν στις διαθέσιμες ποσότητες για την υποπερίοδο από 1ης Απριλίου έως 30 Ιουνίου 2015
                  (σε kg)

                  09.4038

                  25 718 750

                  09.4170

                  3 691 500

                  09.4204

                  3 468 000


title: Εκτελεστικός κανονισμός (ΕΕ) 2016/823 της Επιτροπής, της 25ης Μαΐου 2016, για την τροποποίηση του κανονισμού (ΕΚ) αριθ. 771/2008 για τη θέσπιση των κανόνων οργάνωσης και διαδικασίας του Συμβουλίου Προσφυγών του Ευρωπαϊκού Οργανισμού Χημικών Προϊόντων (Κείμενο που παρουσιάζει ενδιαφέρον για τον ΕΟΧ)

text:
                  26.5.2016

                  EL

                  Επίσημη Εφημερίδα της Ευρωπαϊκής Ένωσης

                  L 137/4

            ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2016/823 ΤΗΣ ΕΠΙΤΡΟΠΉΣ
      της 25ης Μαΐου 2016
      για την τροποποίηση του κανονισμού (ΕΚ) αριθ. 771/2008 για τη θέσπιση των κανόνων οργάνωσης και διαδικασίας του Συμβουλίου Προσφυγών του Ευρωπαϊκού Οργανισμού Χημικών Προϊόντων
      (Κείμενο που παρουσιάζει ενδιαφέρον για τον ΕΟΧ)
      Η ΕΥΡΩΠΑΪΚΗ ΕΠΙΤΡΟΠΗ,
      Έχοντας υπόψη τη Συνθήκη για τη λειτουργία της Ευρωπαϊκής Ένωσης,
      Έχοντας υπόψη τον κανονισμό (ΕΚ) αριθ. 1907/2006 του Ευρωπαϊκού Κοινοβουλίου και του Συμβουλίου, της 18ης Δεκεμβρίου 2006, για την καταχώριση, την αξιολόγηση, την αδειοδότηση και τους περιορισμούς των χημικών προϊόντων (REACH) και για την ίδρυση του Ευρωπαϊκού Οργανισμού Χημικών Προϊόντων καθώς και για την τροποποίηση της οδηγίας 1999/45/ΕΚ και για την κατάργηση του κανονισμού (ΕΟΚ) αριθ. 793/93 του Συμβουλίου και του κανονισμού (ΕΚ) αριθ. 1488/94 της Επιτροπής καθώς και της οδηγίας 76/769/ΕΟΚ του Συμβουλίου και των οδηγιών 91/155/ΕΟΚ, 93/67/ΕΟΚ, 93/105/ΕΚ και 2000/21/ΕΚ της Επιτροπής (1), και ιδίως το άρθρο 93 παράγραφος 4 και το άρθρο 132,
      Εκτιμώντας τα ακόλουθα:

                  (1)

                  Από την αναθεώρηση του κανονισμού (ΕΚ) αριθ. 771/2008 της Επιτροπής (2) προέκυψε ότι ο κανονισμός (ΕΚ) αριθ. 771/2008 πρέπει να τροποποιηθεί από διάφορες απόψεις.

                  (2)

                  Ο κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (3) εξουσιοδοτεί τον Οργανισμό να λάβει ορισμένες επιμέρους αποφάσεις και αναθέτει στο Συμβούλιο Προσφυγών που έχει συσταθεί βάσει του κανονισμού (ΕΚ) αριθ. 1907/2006 την αρμοδιότητα να αποφασίζει για προσφυγές που ασκούνται κατά των αποφάσεων που αναφέρονται στο άρθρο 77 παράγραφος 1 του κανονισμού (ΕΕ) αριθ. 528/2012. Επομένως, είναι αναγκαία η θέσπιση κανόνων για τις προσφυγές που ασκούνται κατά των αποφάσεων που αναφέρονται στο άρθρο 77 παράγραφος 1 του κανονισμού (ΕΕ) αριθ. 528/2012.

                  (3)

                  Τα τέλη που εφαρμόζονται για προσφυγές κατά απόφασης του Οργανισμού σύμφωνα με το άρθρο 77 του κανονισμού (ΕΕ) αριθ. 528/2012 έχουν καθοριστεί με τον εκτελεστικό κανονισμό (ΕΕ) αριθ. 564/2013 της Επιτροπής (4). Επομένως, είναι αναγκαία η θέσπιση κανόνων για τα τέλη που ισχύουν για προσφυγές κατά απόφασης του Οργανισμού σύμφωνα με το άρθρο 77 του κανονισμού (ΕΕ) αριθ. 528/2012.

                  (4)

                  Δεδομένου ότι το Συμβούλιο Προσφυγών έχει επί του παρόντος συσταθεί ως μόνιμη δομή εντός του Οργανισμού, είναι αναγκαίο να εξασφαλιστεί η διεκπεραίωση των προσφυγών με ικανοποιητικό ρυθμό. Ως εκ τούτου, πρέπει να παρέχεται η δυνατότητα να ανατίθενται προσφυγές σε πρόσθετα ή αναπληρωματικά μέλη.

                  (5)

                  Με βάση την τρέχουσα πρακτική, είναι επίσης σκόπιμο να προβλεφθεί η δυνατότητα τα μέρη να καταλήγουν σε φιλικό διακανονισμό μεταξύ τους. Προκειμένου να αυξηθεί η διαφάνεια, θα πρέπει να διορίζεται μέλος του Συμβουλίου Προσφυγών για τη διευκόλυνση του φιλικού διακανονισμού. Περίληψη της εν λόγω συμφωνίας θα πρέπει να είναι διαθέσιμη για το κοινό στον δικτυακό τόπο του Οργανισμού.

                  (6)

                  Με στόχο να διασφαλιστεί η ανεξαρτησία του Συμβουλίου Προσφυγών, είναι απαραίτητο ο γραμματέας να διορίζεται απευθείας από τον πρόεδρο του Συμβουλίου Προσφυγών.

                  (7)

                  Για λόγους ασφάλειας δικαίου, είναι επίσης σκόπιμο να αποσαφηνιστούν οι υφιστάμενες διατάξεις σχετικά με τα αιτήματα εμπιστευτικότητας, ιδίως να μην υπάρχει η δυνατότητα να χαρακτηρίζονται εμπιστευτικά τα στοιχεία που ζητούνται στην ανακοίνωση.

                  (8)

                  Για την εξασφάλιση της αποτελεσματικής συμμετοχής των παρεμβαινόντων, η διαδικασία παρέμβασης θα πρέπει να απλουστευθεί προκειμένου να εξασφαλιστεί μεγαλύτερη σαφήνεια και η προθεσμία υποβολής της αίτησης παρέμβασης θα πρέπει να παραταθεί. Σε περιπτώσεις που σχετίζονται με τον τίτλο VI κεφάλαιο 2 του κανονισμού (ΕΚ) αριθ. 1907/2006, τα κράτη μέλη θα πρέπει να επιτρέπεται να υποβάλλουν αίτηση για παρέμβαση χωρίς να πρέπει να αιτιολογηθεί το συμφέρον τους για την επίλυση της διαφοράς.

                  (9)

                  Για λόγους ασφάλειας δικαίου, είναι σκόπιμο να αποσαφηνιστούν οι διατάξεις σχετικά με το κόστος, υπό την έννοια ότι οι διάδικοι επιβαρύνονται με τα δικαστικά τους έξοδα.

                  (10)

                  Για να διευκολύνεται η πρόσβαση στη δικαιοσύνη και να μειωθεί το κόστος, είναι επίσης σκόπιμο να διευκρινιστεί ότι τα μέρη μπορούν να εκπροσωπούνται από κάθε άτομο που είναι εξουσιοδοτημένο να ενεργεί και όχι κατ' ανάγκη από αντιπρόσωπο με πληρεξούσιο.

                  (11)

                  Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής που έχει συσταθεί δυνάμει του άρθρου 133 του κανονισμού (ΕΚ) αριθ. 1907/2006,

            ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
      Άρθρο 1
      Ο κανονισμός (ΕΚ) αριθ. 771/2008 τροποποιείται σύμφωνα με το παράρτημα του παρόντος κανονισμού.
      Άρθρο 2
      Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

         Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
         Βρυξέλλες, 25 Μαΐου 2016.

               Για την Επιτροπή

               Ο Πρόεδρος

            Jean-Claude JUNCKER

         (1)  ΕΕ L 396 της 30.12.2006, σ. 1.

         (2)  Κανονισμός (ΕΚ) αριθ. 771/2008 της Επιτροπής, της 1ης Αυγούστου 2008, για τη θέσπιση των κανόνων οργάνωσης και διαδικασίας του Συμβουλίου Προσφυγών του Ευρωπαϊκού Οργανισμού Χημικών Προϊόντων (ΕΕ L 206 της 2.8.2008, σ. 5).

         (3)  Κανονισμός (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).

         (4)  Εκτελεστικός κανονισμός (ΕΕ) αριθ. 564/2013 της Επιτροπής, της 18ης Ιουνίου 2013, για τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά και τη χρήση βιοκτόνων (ΕΕ L 167 της 19.6.2013, σ. 17).

         ΠΑΡΑΡΤΗΜΑ
         Ο κανονισμός (ΕΚ) αριθ. 771/2008 τροποποιείται ως εξής:

                     1)

                     Στο άρθρο 1 προστίθεται η ακόλουθη παράγραφος 4:
                     «4.   Για να εξασφαλιστεί η διεκπεραίωση των προσφυγών με ικανοποιητικό ρυθμό, ο πρόεδρος, αφού ζητήσει τη γνώμη του Διοικητικού Συμβουλίου του Οργανισμού, μπορεί να αναθέσει την προσφυγή σε αναπληρωματικό ή πρόσθετο μέλος. Σε αυτές τις περιπτώσεις, ο πρόεδρος μπορεί να διορίσει αναπληρωματικό πρόεδρο.».

                     2)

                     Παρεμβάλλεται το ακόλουθο άρθρο 1α:
                     «Άρθρο 1α
                     Φιλικός διακανονισμός
                     Προς το συμφέρον της διαδικασίας ο πρόεδρος του Συμβουλίου Προσφυγών μπορεί να προσκαλέσει τα μέρη να καταλήξουν σε φιλικό διακανονισμό. Σε αυτή την περίπτωση ο πρόεδρος ορίζει ένα μόνο μέλος για να διευκολύνει τον φιλικό διακανονισμό. Ο πρόεδρος ανακοινώνει την απόφαση να διορίσει ένα μόνο μέλος για τα μέρη.
                     Αν τα μέρη καταλήξουν σε φιλικό διακανονισμό, το μέλος περατώνει τη διαδικασία και μια περίληψη του εν λόγω διακανονισμού δημοσιεύεται στον δικτυακό τόπο του Οργανισμού. Σε περίπτωση μη επίτευξης φιλικού διακανονισμού εντός 2 μηνών από την απόφαση για την ανάθεση της υπόθεσης σε ένα μόνο μέλος, η υπόθεση παραπέμπεται στο Συμβούλιο Προσφυγών.».

                     3)

                     Παρεμβάλλεται το ακόλουθο άρθρο 1β:
                     «Άρθρο 1β
                     Απόσυρση της προσφυγής
                     Όταν η προσφυγή αποσύρεται, ο πρόεδρος περατώνει τη διαδικασία.».

                     4)

                     Στο άρθρο 5, οι παράγραφοι 4 και 5 αντικαθίστανται από το ακόλουθο κείμενο:
                     «4.   Το προσωπικό της γραμματείας, συμπεριλαμβανομένου του γραμματέα, δεν συμμετέχει σε καμία διαδικασία του Οργανισμού σχετικά με αποφάσεις κατά των οποίων μπορεί να ασκηθεί προσφυγή σύμφωνα με το άρθρο 91 παράγραφος 1 του κανονισμού (ΕΚ) αριθ. 1907/2006 ή σύμφωνα με το άρθρο 77 παράγραφος 1 του κανονισμού (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου (*).
                     5.   Το Συμβούλιο Προσφυγών επικουρείται στην εκτέλεση των καθηκόντων του από γραμματέα, ο οποίος διορίζεται από τον πρόεδρο.
                     Ο πρόεδρος έχει την εξουσία διαχείρισης και οργάνωσης για να παρέχει οδηγίες στον γραμματέα σχετικά με τα θέματα που σχετίζονται με την άσκηση των καθηκόντων του Συμβουλίου Προσφυγών.

                        (*)  Κανονισμός (EE) αριθ. 528/2012 του Ευρωπαϊκού Κοινοβουλίου και του Συμβουλίου, της 22ας Μαΐου 2012, σχετικά με τη διάθεση στην αγορά και τη χρήση βιοκτόνων (ΕΕ L 167 της 27.6.2012, σ. 1).»."

                     5)

                     Στο άρθρο 6 παράγραφος 1, το στοιχείο ζ) αντικαθίσταται από το ακόλουθο κείμενο:

                                 «ζ)

                                 κατά περίπτωση, ένδειξη σχετικά με τις πληροφορίες του δικογράφου της προσφυγής που θα πρέπει να θεωρούνται εμπιστευτικές και αιτιολόγηση·».

                     6)

                     Στο άρθρο 6, η παράγραφος 2 αντικαθίσταται από το ακόλουθο κείμενο:
                     «2.   Στο δικόγραφο της προσφυγής επισυνάπτεται η απόδειξη πληρωμής του τέλους προσφυγής σύμφωνα με το άρθρο 10 του κανονισμού (ΕΚ) αριθ. 340/2008 ή, κατά περίπτωση, σύμφωνα με το άρθρο 4 του εκτελεστικού κανονισμού (ΕΕ) αριθ. 564/2013 της Επιτροπής (**).

                        (**)  Εκτελεστικός κανονισμός (ΕΕ) αριθ. 564/2013 της Επιτροπής, της 18ης Ιουνίου 2013, για τα τέλη και τις επιβαρύνσεις που πρέπει να καταβάλλονται στον Ευρωπαϊκό Οργανισμό Χημικών Προϊόντων σύμφωνα με τον κανονισμό (ΕΕ) αριθ. 528/2012 του Ευρωπαϊκού Κοινοβουλίου και του Συμβουλίου σχετικά με τη διάθεση στην αγορά και τη χρήση βιοκτόνων (ΕΕ L 167 της 19.6.2013, σ. 17).»."

                     7)

                     Στο άρθρο 6 παράγραφος 3, το δεύτερο εδάφιο αντικαθίσταται από το ακόλουθο κείμενο:
                     «Κατά τη διάρκεια της προθεσμίας αυτής αναστέλλεται η προθεσμία που ορίζεται στο άρθρο 93 παράγραφοι 1 και 2 του κανονισμού (ΕΚ) αριθ. 1907/2006.».

                     8)

                     Στο άρθρο 6 παράγραφος 5, παρεμβάλλεται το ακόλουθο εδάφιο:
                     «Όταν ο προσφεύγων δεν είναι αποδέκτης της προσβαλλομένης απόφασης, ο γραμματέας ενημερώνει τον αποδέκτη σχετικά με την άσκηση προσφυγής κατά της απόφασης αυτής.».

                     9)

                     Στο άρθρο 6 παράγραφος 6, το δεύτερο εδάφιο αντικαθίσταται από το ακόλουθο κείμενο:
                     «Με την επιφύλαξη του πρώτου εδαφίου, ο πρόεδρος αποφασίζει κατά πόσον οι πληροφορίες που αναφέρει ο προσφεύγων κατ' εφαρμογή της παραγράφου 1 στοιχείο ζ) πρέπει να θεωρηθούν εμπιστευτικές και εξασφαλίζει ότι όλες οι πληροφορίες που θεωρούνται εμπιστευτικές δεν δημοσιεύονται στην ανακοίνωση. Οι πρακτικές λεπτομέρειες της δημοσίευσης καθορίζονται σύμφωνα με τη διαδικασία του άρθρου 27 παράγραφος 3.».

                     10)

                     Στο άρθρο 7 παράγραφος 2, το στοιχείο δ) αντικαθίσταται από το ακόλουθο κείμενο:

                                 «δ)

                                 ανάλογα με την περίπτωση, ένδειξη σχετικά με τις πληροφορίες του υπομνήματος αντίκρουσης που θα πρέπει να θεωρούνται εμπιστευτικές και αιτιολόγηση·».

                     11)

                     Το άρθρο 8 αντικαθίσταται από το ακόλουθο κείμενο:
                     «Άρθρο 8
                     Παρέμβαση
                     1.   Κάθε πρόσωπο το οποίο έχει συμφέρον στην επίλυση της διαφοράς που έχει υποβληθεί στο Συμβούλιο Προσφυγών μπορεί να παρέμβει στη διαδικασία ενώπιον του Συμβουλίου Προσφυγών.
                     Κατά παρέκκλιση της πρώτης παραγράφου, σε περιπτώσεις που σχετίζονται με τον τίτλο VI κεφάλαιο 2 του κανονισμού (ΕΚ) αριθ. 1907/2006, το κράτος μέλος η αρμόδια αρχή του οποίου έχει διενεργήσει την αξιολόγηση της ουσίας μπορεί να παρέμβει χωρίς να πρέπει να διαπιστώσει συμφέρον για την επίλυση της συγκεκριμένης διαφοράς.
                     2.   Η αίτηση παρέμβασης στην οποία εκτίθενται οι περιστάσεις που θεμελιώνουν το δικαίωμα παρέμβασης υποβάλλεται εντός τριών εβδομάδων από τη δημοσίευση της ανακοίνωσης που αναφέρεται στο άρθρο 6 παράγραφος 6.
                     3.   Η παρέμβαση έχει ως αντικείμενο αποκλειστικά την υποστήριξη ή την αντίκρουση, εν όλω ή εν μέρει, των αιτημάτων ενός από τους διαδίκους.
                     Η παρέμβαση δεν συνεπάγεται τα ίδια δικονομικά δικαιώματα με εκείνα των διαδίκων και είναι βοηθητική προς την κύρια διαδικασία. Καθίσταται άνευ αντικειμένου σε περίπτωση διαγραφής της υπόθεσης από το μητρώο του Συμβουλίου Προσφυγών, κατόπιν παραίτησης ή φιλικού διακανονισμού μεταξύ των διαδίκων ή σε περίπτωση που η προσφυγή κριθεί απαράδεκτη.
                     Οι παρεμβαίνοντες αποδέχονται την υπόθεση στο στάδιο που αυτή βρίσκεται κατά τον χρόνο της παρέμβασής τους.
                     4.   Η αίτηση παρέμβασης περιέχει:

                                 α)

                                 την περιγραφή της υπόθεσης·

                                 β)

                                 τα ονόματα των διαδίκων·

                                 γ)

                                 το ονοματεπώνυμο και τη διεύθυνση του παρεμβαίνοντος·

                                 δ)

                                 στην περίπτωση που ο παρεμβαίνων έχει ορίσει αντιπρόσωπο σύμφωνα με το άρθρο 9, το όνομα και την επαγγελματική διεύθυνση του αντιπροσώπου·

                                 ε)

                                 τη διεύθυνση τόπου επίδοσης, εάν είναι διαφορετική από εκείνες των στοιχείων γ) και δ)·

                                 στ)

                                 τα αιτήματα ενός ή περισσότερων διαδίκων προς υποστήριξη των οποίων ο παρεμβαίνων ζητεί να παρέμβει·

                                 ζ)

                                 έκθεση των περιστατικών που θεμελιώνουν το δικαίωμα για παρέμβαση·

                                 η)

                                 διευκρίνιση σχετικά με το αν ο παρεμβαίνων αποδέχεται τη διενέργεια επιδόσεων στον ίδιο ή, ενδεχομένως, στον αντιπρόσωπό του με φαξ, ηλεκτρονικό ταχυδρομείο ή με οποιοδήποτε άλλο τεχνικό μέσο επικοινωνίας.

                           Η αίτηση παρέμβασης επιδίδεται στους διαδίκους προκειμένου να λάβει τις παρατηρήσεις τους σχετικά με την εν λόγω αίτηση πριν λάβει το Συμβούλιο Προσφυγών την απόφασή του σχετικά με αυτήν.
                     5.   Στις περιπτώσεις που το Συμβούλιο Προσφυγών αποφασίζει να επιτρέψει την παρέμβαση, ο παρεμβαίνων λαμβάνει αντίγραφο από όλα τα έγγραφα της διαδικασίας που έχουν επιδοθεί στους διαδίκους και υποβλήθηκαν για το σκοπό αυτό στο Συμβούλιο Προσφυγών από τα συμβαλλόμενα μέρη. Εμπιστευτικά στοιχεία ή έγγραφα εξαιρούνται από αυτή την κοινοποίηση.
                     6.   Το Συμβούλιο Προσφυγών αποφασίζει αν θα δεχθεί ή αν θα απορρίψει την αίτηση παρέμβασης.
                     Όταν το Συμβούλιο Προσφυγών επιτρέπει την παρέμβαση, ο πρόεδρος ορίζει προθεσμία εντός της οποίας ο παρεμβαίνων μπορεί να υποβάλει υπόμνημα παρέμβασης.
                     Το υπόμνημα παρέμβασης περιέχει:

                                 α)

                                 αναφορά των αιτημάτων του παρεμβαίνοντος προς υποστήριξη ή προς απόρριψη, μερική ή ολική, των αιτημάτων ενός από τους διαδίκους·

                                 β)

                                 τους ισχυρισμούς και τα πραγματικά και νομικά επιχειρήματα·

                                 γ)

                                 ενδεχομένως, τα προτεινόμενα αποδεικτικά μέσα·

                                 δ)

                                 ανάλογα με την περίπτωση, ένδειξη σχετικά με τις πληροφορίες του αιτήματος παρέμβασης που θα πρέπει να θεωρούνται εμπιστευτικές και αιτιολόγηση.

                           Μετά την κατάθεση του υπομνήματος παρέμβασης, ο πρόεδρος ορίζει προθεσμία εντός της οποίας οι κύριοι διάδικοι μπορούν να απαντήσουν στο υπόμνημα.
                     7.   Οι παρεμβαίνοντες βαρύνονται με τα έξοδά τους.».

                     12)

                     Το άρθρο 9 αντικαθίσταται από το ακόλουθο κείμενο:
                     «Άρθρο 9
                     Εκπροσώπηση
                     Στις περιπτώσεις που ο διάδικος ή παρεμβαίνων έχει διορίσει αντίκλητο, ο εν λόγω αντιπρόσωπος προσκομίζει την εντολή του από τον εκπροσωπούμενο διάδικο ή παρεμβαίνοντα.».

                     13)

                     Στο άρθρο 11 παράγραφος 1, το στοιχείο γ) αντικαθίσταται από το ακόλουθο κείμενο:

                                 «γ)

                                 η προσφυγή δεν στρέφεται κατά απόφασης που αναφέρεται στο άρθρο 91 παράγραφος 1 του κανονισμού (ΕΚ) αριθ. 1907/2006 ή στο άρθρο 77 παράγραφος 1 του κανονισμού (ΕΕ) αριθ. 528/2012.».

                     14)

                     Στο άρθρο 13, η παράγραφος 4 αντικαθίσταται από το ακόλουθο κείμενο:
                     «4.   Οι ακροάσεις ενώπιον του Συμβουλίου Προσφυγών είναι δημόσιες, εκτός εάν το Συμβούλιο Προσφυγών αποφασίσει διαφορετικά, αυτεπαγγέλτως ή κατόπιν αίτησης διαδίκου, σε δεόντως αιτιολογημένες περιπτώσεις.».

                     15)

                     Στο άρθρο 15 παράγραφος 2, προστίθεται το ακόλουθο στοιχείο δ):

                                 «δ)

                                 η διευκόλυνση του φιλικού διακανονισμού μεταξύ των μερών.».

                     16)

                     Παρεμβάλλεται το ακόλουθο άρθρο 17α:
                     «Άρθρο 17α
                     Δαπάνες
                     Τα μέρη βαρύνονται με τα έξοδά τους.».

                     17)

                     Στο άρθρο 21 παράγραφος 1, το στοιχείο η) αντικαθίσταται από το ακόλουθο κείμενο:

                                 «η)

                                 την απόφαση του Συμβουλίου Προσφυγών, η οποία περιλαμβάνει, κατά περίπτωση, την επιδίκαση των δαπανών για τη διεξαγωγή των αποδείξεων και την επιστροφή των τελών σύμφωνα με το άρθρο 10 παράγραφος 4 του κανονισμού (ΕΚ) αριθ. 340/2008 ή σύμφωνα με το άρθρο 4 παράγραφος 4 του εκτελεστικού κανονισμού (ΕΕ) αριθ. 564/2013.».

                     18)

                     Στο άρθρο 21, προστίθεται η ακόλουθη παράγραφος 6:
                     «6.   Ο πρόεδρος αποφασίζει αν οι πληροφορίες που αναφέρει ο προσφεύγων σύμφωνα με το άρθρο 6 παράγραφος 1 στοιχείο ζ), ο Οργανισμός σύμφωνα με το άρθρο 7 παράγραφος 2 στοιχείο δ) ή ο παρεμβαίνων σύμφωνα με το άρθρο 8 παράγραφος 6 στοιχείο δ) πρέπει να θεωρηθούν εμπιστευτικές. Ο πρόεδρος εξασφαλίζει ότι όλες οι πληροφορίες που θεωρούνται εμπιστευτικές δεν δημοσιεύονται στην τελική απόφαση.».


title: Εκτελεστικός κανονισμός (ΕΕ) αριθ. 1169/2014 της Επιτροπής, της 31ης Οκτωβρίου 2014 , για τροποποίηση του εκτελεστικού κανονισμού (ΕΕ) αριθ. 416/2014 σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας

text:
               31.10.2014

               EL

               Επίσημη Εφημερίδα της Ευρωπαϊκής Ένωσης

               L 314/28

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 1169/2014 ΤΗΣ ΕΠΙΤΡΟΠΉΣ
   της 31ης Οκτωβρίου 2014
   για τροποποίηση του εκτελεστικού κανονισμού (ΕΕ) αριθ. 416/2014 σχετικά με το άνοιγμα και τον τρόπο διαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1308/2013 του Ευρωπαϊκού Κοινοβουλίου και του Συμβουλίου, της 17ης Δεκεμβρίου 2013, για τη θέσπιση κοινής οργάνωσης των αγορών γεωργικών προϊόντων και την κατάργηση των κανονισμών (ΕΟΚ) αριθ. 922/72, (ΕΟΚ) αριθ. 234/79, (ΕΚ) αριθ. 1037/2001 και (ΕΚ) αριθ. 1234/2007 του Συμβουλίου (1), και ιδίως το άρθρο 187 στοιχεία α) και γ),
   Εκτιμώντας τα ακόλουθα:

               (1)

               Ο κανονισμός (ΕΕ) αριθ. 374/2014 του Ευρωπαϊκού Κοινοβουλίου και του Συμβουλίου (2) προβλέπει προτιμησιακό καθεστώς για το 2014 όσον αφορά τους δασμούς εισαγωγής ορισμένων εμπορευμάτων καταγωγής Ουκρανίας. Σύμφωνα με το άρθρο 3 του εν λόγω κανονισμού, τα γεωργικά προϊόντα που απαριθμούνται στο παράρτημα III του ίδιου κανονισμού επιτρέπεται να εισάγονται στην Ένωση εντός των ορίων των δασμολογικών ποσοστώσεων που καθορίζονται στο εν λόγω παράρτημα.

               (2)

               Με τον εκτελεστικό κανονισμό (ΕΕ) αριθ. 416/2014 της Επιτροπής (3) ανοίχθηκαν δασμολογικές ποσοστώσεις για την εισαγωγή ορισμένων σιτηρών καταγωγής Ουκρανίας έως τις 31 Οκτωβρίου 2014 και προβλέπει τον τρόπο διαχείρισης.

               (3)

               Ο κανονισμός (ΕΕ) αριθ. 374/2014 τροποποιήθηκε από τον κανονισμό (ΕΕ) αριθ. 1150/2014 του Ευρωπαϊκού Κοινοβουλίου και του Συμβουλίου (4). Η τροποποίηση συνίσταται σε παράταση της εφαρμογής του κανονισμού (ΕΕ) αριθ. 374/2014 μέχρι τις 31 Δεκεμβρίου 2015 και τον καθορισμό των ποσοτήτων των ποσοστώσεων για το έτος 2015.

               (4)

               Επομένως, ο εκτελεστικός κανονισμός (ΕΕ) αριθ. 416/2014 πρέπει να τροποποιηθεί αναλόγως.

               (5)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής διαχείρισης για την κοινή οργάνωση των γεωργικών αγορών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Τροποποιήσεις του εκτελεστικού κανονισμού (ΕΕ) αριθ. 416/2014
   Ο εκτελεστικός κανονισμός (ΕΕ) αριθ. 416/2014 τροποποιείται ως εξής:

               1)

               Στο άρθρο 1 παράγραφος 1, η ημερομηνία «31 Οκτωβρίου 2014» αντικαθίσταται από την ημερομηνία «31 Δεκεμβρίου 2015».

               2)

               Στο άρθρο 2 παράγραφος 1, το δεύτερο εδάφιο αντικαθίσταται από το ακόλουθο κείμενο:
               «Οι αιτήσεις για την έκδοση πιστοποιητικών εισαγωγής κατατίθενται στις αρμόδιες αρχές των κρατών μελών, κάθε εβδομάδα, το αργότερο έως τη Παρασκευή στις 13.00, ώρα Βρυξελλών. Δεν είναι δυνατόν να υποβληθούν:

                           α)

                           για το 2014, δεν επιτρέπεται η κατάθεση αιτήσεων μετά την Παρασκευή, 12 Δεκεμβρίου 2014 στις 13.00, ώρα Βρυξελλών.

                           β)

                           για το 2015, δεν επιτρέπεται η κατάθεση αιτήσεων μετά την Παρασκευή, 11 Δεκεμβρίου 2015 στις 13.00, ώρα Βρυξελλών.»

                     .

               3)

               Το άρθρο 3 αντικαθίσταται από το ακόλουθο κείμενο:
               «Άρθρο 3
               Διάρκεια ισχύος των πιστοποιητικών εισαγωγής
               Η διάρκεια ισχύος του πιστοποιητικού εισαγωγής αντιστοιχεί στην περίοδο από την ημέρα της πραγματικής έκδοσής τους, σύμφωνα με το άρθρο 22, παράγραφος 2 του κανονισμού (ΕΚ) αριθ. 376/2008, μέχρι το τέλος του δεύτερου μήνα που έπεται του μήνα της συγκεκριμένης ημερομηνίας. Σε κάθε περίπτωση, η διάρκεια ισχύος λήγει το αργότερο στις 31 Δεκεμβρίου 2014 για το 2014 και μέχρι τις 31 Δεκεμβρίου 2015 για το 2015.».

               4)

               Το παράρτημα αντικαθίσταται από το κείμενο που περιλαμβάνεται στο παράρτημα του παρόντος κανονισμού.

         Άρθρο 2
   Έναρξη ισχύος και εφαρμογή
   Ο παρών κανονισμός αρχίζει να ισχύει την επομένη της δημοσίευσής του στην Επίσημη Εφημερίδα της Ευρωπαϊκής Ένωσης.
   Εφαρμόζεται από τις 2 Νοεμβρίου 2014.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 31 Οκτωβρίου 2014.

            Για την Επιτροπή

            Ο Πρόεδρος

         José Manuel BARROSO

      (1)  ΕΕ L 347 της 20.12.2013, σ. 671.

      (2)  Κανονισμός (EE) αριθ. 374/2014 του Ευρωπαϊκού Κοινοβουλίου και του Συμβουλίου, της 16ης Απριλίου 2014, για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας (ΕΕ L 118 της 22.4.2014, σ. 1).

      (3)  Εκτελεστικός κανονισμός (ΕΕ) αριθ. 416/2014 της Επιτροπής, της 23ης Απριλίου 2014 σχετικά με το άνοιγμα και τον τρόποδιαχείρισης δασμολογικών ποσοστώσεων εισαγωγής ορισμένων σιτηρών καταγωγής Ουκρανίας (ΕΕ L 121 της 24.4.2014, σ. 53).

      (4)  Κανονισμός (ΕΕ) αριθ. 1150/2014 του Ευρωπαϊκού Κοινοβουλίου και του Συμβουλίου, της 29ης Οκτωβρίου 2014, για τροποποίηση του εκτελεστικού κανονισμού (ΕΕ) αριθ. 374/2014 για τη μείωση ή την κατάργηση των τελωνειακών δασμών που επιβάλλονται στα εμπορεύματα καταγωγής Ουκρανίας (ΕΕ L 313 της 31.10.2014, σ. 1).

      ΠΑΡΑΡΤΗΜΑ

            «ΠΑΡΑΡΤΗΜΑ
            Κατά παρέκκλιση των κανόνων ερμηνείας της συνδυασμένης ονοματολογίας, το κείμενο της περιγραφής των προϊόντων θεωρείται ότι έχει μόνο ενδεικτική αξία, δεδομένου ότι, στο πλαίσιο του παρόντος παραρτήματος, η εφαρμογή του προτιμησιακού καθεστώτος καθορίζεται από το πεδίο εφαρμογής των κωδικών ΣΟ. Όταν ο κωδικός ΣΟ φέρει τη σήμανση “ex”, η εφαρμογή του προτιμησιακού καθεστώτος καθορίζεται με βάση τον κωδικό ΣΟ και την περιγραφή του προϊόντος.

                        Αύξων αριθμός

                        Κωδικός ΣΟ

                        Περιγραφή εμπορευμάτων

                        Περίοδος

                        Ποσότητα σε τόνους

                        09.4306

                        1001 99 (00)

                        όλυρα (σπέλτα), μαλακό σιτάρι και σμιγάδι άλλα από αυτά που προορίζονται για σπορά

                        Έτος 2014
                        Έτος 2015

                        950 000
                        950 000

                        1101 00 (15-90)

                        άλευρα μαλακού σίτου και όλυρας, άλευρο σμιγαδιού

                        1102 90 (90)

                        άλευρα δημητριακών εκτός από σιτάρι, σμιγάδι, σίκαλη, αραβόσιτο, κριθή, βρώμη, ρύζι

                        1103 11 (90)

                        πλιγούρια και σιμιγδάλια μαλακού σιταριού και όλυρας

                        1103 20 (60)

                        σβώλοι σιταριού

                        09.4307

                        1003 90 (00)

                        κριθάρι, εκτός από αυτό που προορίζεται για σπορά

                        Έτος 2014
                        Έτος 2015

                        250 000
                        250 000

                        1102 90 (10)

                        αλεύρι κριθαριού

                        ex 1103 20 (25)

                        σβώλοι κριθαριού

                        09.4308

                        1005 90 (00)

                        καλαμπόκι εκτός από καλαμπόκι για σπορά

                        Έτος 2014
                        Έτος 2015

                        400 000
                        400 000»

                        1102 20 (10-90)

                        αλεύρι αραβοσίτου

                        1103 13 (10-90)

                        πλιγούρια και σιμιγδάλια αραβοσίτου

                        1103 20 (40)

                        σβώλοι αραβοσίτου

                        1104 23 (40-98)

                        επεξεργασμένοι σπόροι καλαμποκιού


title: Εκτελεστικός κανονισμός (ΕΕ) 2015/175 της Επιτροπής, της 5ης Φεβρουαρίου 2015 , για τον καθορισμό ειδικών όρων που εφαρμόζονται στις εισαγωγές κόμμεος γκουάρ που κατάγεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες  Κείμενο που παρουσιάζει ενδιαφέρον για τον ΕΟΧ

text:
               6.2.2015

               EL

               Επίσημη Εφημερίδα της Ευρωπαϊκής Ένωσης

               L 30/10

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2015/175 ΤΗΣ ΕΠΙΤΡΟΠΉΣ
   της 5ης Φεβρουαρίου 2015
   για τον καθορισμό ειδικών όρων που εφαρμόζονται στις εισαγωγές κόμμεος γκουάρ που κατάγεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες
   (Κείμενο που παρουσιάζει ενδιαφέρον για τον ΕΟΧ)
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 178/2002 του Ευρωπαϊκού Κοινοβουλίου και του Συμβουλίου, της 28ης Ιανουαρίου 2002, για τον καθορισμό των γενικών αρχών και απαιτήσεων της νομοθεσίας για τα τρόφιμα, για την ίδρυση της Ευρωπαϊκής Αρχής για την Ασφάλεια των Τροφίμων και τον καθορισμό διαδικασιών σε θέματα ασφαλείας των τροφίμων (1), και ιδίως το άρθρο 53 παράγραφος 1 στοιχείο β) σημείο ii),
   Εκτιμώντας τα ακόλουθα:

               (1)

               Το άρθρο 53 παράγραφος 1 του κανονισμού (ΕΚ) αριθ. 178/2002 προβλέπει τη δυνατότητα θέσπισης κατάλληλων ενωσιακών μέτρων έκτακτης ανάγκης για τις ζωοτροφές και τα τρόφιμα που εισάγονται από τρίτη χώρα, ώστε να προστατεύονται η ανθρώπινη υγεία, η υγεία των ζώων και το περιβάλλον όταν ο κίνδυνος δεν μπορεί να περιοριστεί ικανοποιητικά με τα μέτρα που έχουν λάβει μεμονωμένα τα κράτη μέλη.

               (2)

               Τον Ιούλιο του 2007 εντοπίστηκαν στην Ένωση υψηλά επίπεδα πενταχλωροφαινόλης (PCP) και διοξινών σε ορισμένα φορτία κόμμεος γκουάρ καταγωγής ή αποστολής από την Ινδία. Αυτή η μόλυνση συνιστά απειλή για τη δημόσια υγεία στην Ένωση εάν δεν ληφθούν μέτρα για την αποφυγή της παρουσίας πενταχλωροφαινόλης και διοξινών στο κόμμι γκουάρ.

               (3)

               Ως εκ τούτου, με την απόφαση 2008/352/ΕΚ της Επιτροπής (2), η οποία αργότερα αντικαταστάθηκε από τον κανονισμό (ΕΕ) αριθ. 258/2010 της Επιτροπής (3), καθορίστηκαν ειδικοί όροι όσον αφορά τις εισαγωγές κόμμεος γκουάρ που κατάγεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες.

               (4)

               Σε συνέχεια των ελέγχων που διενεργήθηκαν από το Γραφείο Τροφίμων και Κτηνιατρικών Θεμάτων της Ευρωπαϊκής Επιτροπής (ΓΤΚΘ) το 2007 και το 2009, τον Οκτώβριο του 2011 πραγματοποιήθηκε ένας ακόμη έλεγχος, με σκοπό την αξιολόγηση των συστημάτων ελέγχου της μόλυνσης από PCP και διοξίνες σε κόμμι γκουάρ που κατάγεται ή αποστέλλεται από την Ινδία και προορίζεται για εξαγωγή στην Ένωση.

               (5)

               Κατά τη διάρκεια του ελέγχου τον Οκτώβριο του 2011, το ΓΤΚΘ διαπίστωσε ότι η αρμόδια αρχή της Ινδίας έχει θέσει σε εφαρμογή διαδικασία που εξασφαλίζει ότι η δειγματοληψία πραγματοποιείται από έναν από τους δύο καθορισμένους φορείς δειγματοληψίας, σύμφωνα με τις ενωσιακές διατάξεις περί δειγματοληψίας που προβλέπονται στην οδηγία 2002/63/ΕΚ της Επιτροπής (4), και ότι όλες οι εξαχθείσες παρτίδες συνοδεύονται από πιστοποιητικό και από αναλυτική έκθεση από εργαστήριο διαπιστευμένο σύμφωνα με το πρότυπο EN ISO/IEC 17025 για την ανάλυση PCP στις ζωοτροφές και τα τρόφιμα. Το ΓΤΚΘ σημείωσε ότι λόγω της διαδικασίας αυτής δεν εξάγονται μολυσμένες παρτίδες στην Ένωση.

               (6)

               Το εργαστήριο αναφοράς της Ευρωπαϊκής Ένωσης για τις διοξίνες και τα PCB σε ζωοτροφές και τρόφιμα πραγματοποίησε μελέτη για τον συσχετισμό μεταξύ PCP και διοξινών σε μολυσμένο κόμμι γκουάρ από την Ινδία. Από τη μελέτη αυτή μπορεί να συναχθεί το συμπέρασμα ότι το κόμμι γκουάρ που περιέχει PCP σε επίπεδα χαμηλότερα του ανώτατου ορίου καταλοίπων (ΑΟΚ) 0,01 mg/kg δεν περιέχει διοξίνες σε μη αποδεκτά επίπεδα. Ως εκ τούτου, στη συγκεκριμένη περίπτωση η συμμόρφωση με το ΑΟΚ για την PCP διασφαλίζει επίσης υψηλό επίπεδο προστασίας της υγείας του ανθρώπου όσον αφορά τις διοξίνες.

               (7)

               Το εργαστήριο εξακολουθεί να διαπιστώνει υψηλά επίπεδα PCP σε σκόνη κόμμεος γκουάρ προς εξαγωγή για χρήση σε τρόφιμα. Δεδομένου ότι στην Ινδία το νομικό καθεστώς της PCP για βιομηχανική χρήση παραμένει ασαφές και επειδή δεν υπάρχουν αποδεικτικά στοιχεία για την πηγή μόλυνσης ούτε διενεργούνται έρευνες για την πηγή μόλυνσης των μη συμμορφούμενων παρτίδων, το ενδεχόμενο μολυσμένων παρτίδων παραμένει.

               (8)

               Τα εν λόγω ευρήματα δείχνουν ότι η μόλυνση κόμμεος γκουάρ με PCP δεν μπορεί να θεωρηθεί μεμονωμένο περιστατικό και ότι μόνο χάρη στην αποτελεσματική ανάλυση από το εγκεκριμένο εργαστήριο δεν έχει εξαχθεί το μολυσμένο προϊόν στην Ένωση.

               (9)

               Δεδομένου ότι η πηγή της μόλυνσης δεν έχει ακόμα εξαλειφθεί, είναι σκόπιμο να διατηρηθούν ειδικοί όροι για την εισαγωγή. Ωστόσο, είναι σκόπιμο τα μέτρα ελέγχου κατά την εισαγωγή να ευθυγραμμιστούν με τα υφιστάμενα μέτρα ελέγχου κατά την εισαγωγή που εφαρμόζονται σε ορισμένα τρόφιμα και ζωοτροφές μη ζωικής προέλευσης. Δεδομένου ότι η εν λόγω ευθυγράμμιση συνεπάγεται ορισμένες αλλαγές, είναι σκόπιμο να καταργηθεί ο κανονισμός (ΕΕ) αριθ. 258/2010 και να αντικατασταθεί με νέο εκτελεστικό κανονισμό.

               (10)

               Τα μέτρα που προβλέπονται στον παρόντα κανονισμό είναι σύμφωνα με τη γνώμη της μόνιμης επιτροπής φυτών, ζώων, τροφίμων και ζωοτροφών,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Πεδίο εφαρμογής
   1.   Ο παρών κανονισμός ισχύει για φορτία κόμμεος γκουάρ που υπάγεται στον κωδικό ΣΟ ex 1302 32 90, υποδιαίρεση TARIC 10 και 19, το οποίο κατάγεται ή αποστέλλεται από την Ινδία και προορίζεται για κατανάλωση από τον άνθρωπο ή από ζώα.
   2.   Ο παρών κανονισμός ισχύει επίσης για φορτία σύνθετων ζωοτροφών και τροφίμων που περιέχουν κόμμι γκουάρ που αναφέρεται στην παράγραφο 1, σε ποσότητα άνω του 20 %.
   3.   Ο παρών κανονισμός δεν ισχύει για φορτία που αναφέρονται στις παραγράφους 1 και 2 και προορίζονται για ιδιώτες μόνο για προσωπική κατανάλωση και χρήση. Σε περίπτωση αμφιβολίας για τον προορισμό του φορτίου, το βάρος της απόδειξης φέρει ο αποδέκτης της αποστολής.
   4.   Ο παρών κανονισμός εφαρμόζεται με την επιφύλαξη των διατάξεων του κανονισμού (ΕΟΚ) αριθ. 2913/92 του Συμβουλίου (5).
   Άρθρο 2
   Ορισμοί
   Για τους σκοπούς του παρόντος κανονισμού ισχύουν οι ορισμοί που προβλέπονται στα άρθρα 2 και 3 του κανονισμού (ΕΚ) αριθ. 178/2002, στο άρθρο 2 του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου (6) και στο άρθρο 3 του κανονισμού (ΕΚ) αριθ. 669/2009 της Επιτροπής (7).
   Για τους σκοπούς του παρόντος κανονισμού, το φορτίο αντιστοιχεί σε παρτίδα, όπως αναφέρεται στην οδηγία 2002/63/ΕΚ της Επιτροπής.
   Άρθρο 3
   Εισαγωγή στην Ένωση
   1.   Τα φορτία που αναφέρονται στο άρθρο 1 παράγραφοι 1 και 2 μπορούν να εισάγονται στην Ένωση μόνο σύμφωνα με τις διαδικασίες που ορίζει ο παρών κανονισμός.
   2.   Τα φορτία που αναφέρονται στο άρθρο 1 παράγραφοι 1 και 2 μπορούν να εισέρχονται στην Ένωση μόνο μέσω καθορισμένου σημείου εισόδου (ΚΣΕ), όπως ορίζεται στον κανονισμό (ΕΚ) αριθ. 669/2009.
   Άρθρο 4
   Αναλυτική έκθεση
   1.   Τα φορτία που αναφέρονται στο άρθρο 1 παράγραφοι 1 και 2 συνοδεύονται από αναλυτική έκθεση που εκδίδεται από εργαστήριο διαπιστευμένο σύμφωνα με το πρότυπο EN ISO/IEC 17025 για την ανάλυση PCP στις ζωοτροφές και τα τρόφιμα, η οποία αποδεικνύει ότι το εισαγόμενο προϊόν δεν περιέχει πενταχλωροφαινόλη (PCP) σε ποσότητα πάνω από 0,01 mg/kg.
   2.   Η αναλυτική έκθεση αναφέρει:

               α)

               τα αποτελέσματα δειγματοληψίας και ανάλυσης για την παρουσία PCP, οι οποίες διενεργήθηκαν από τις αρμόδιες αρχές της χώρας καταγωγής ή της χώρας από την οποία αποστέλλεται το φορτίο, εάν η εν λόγω χώρα είναι διαφορετική από τη χώρα καταγωγής·

               β)

               την αβεβαιότητα μέτρησης του αποτελέσματος της ανάλυσης·

               γ)

               το όριο ανίχνευσης (LOD) της αναλυτικής μεθόδου· και

               δ)

               το όριο ποσοτικού προσδιορισμού (LOQ) της αναλυτικής μεθόδου.

         3.   Η δειγματοληψία που αναφέρεται στην παράγραφο 2 εκτελείται σύμφωνα με την οδηγία 2002/63/ΕΚ.
   4.   Η εκχύλιση πριν από την ανάλυση διενεργείται με οξινισμένο διαλύτη. Η ανάλυση πραγματοποιείται σύμφωνα με την τροποποιημένη μορφή της μεθόδου QuEChERS, όπως ορίζεται στον δικτυακό τόπο των εργαστηρίων αναφοράς της Ευρωπαϊκής Ένωσης για τα κατάλοιπα φυτοφαρμάκων (8) ή σύμφωνα με εξίσου αξιόπιστη μέθοδο.
   Άρθρο 5
   Υγειονομικό πιστοποιητικό
   1.   Τα φορτία που αναφέρονται στο άρθρο 1 παράγραφοι 1 και 2 συνοδεύονται από υγειονομικό πιστοποιητικό που αντιστοιχεί στο υπόδειγμα που περιέχεται στο παράρτημα.
   2.   Το υγειονομικό πιστοποιητικό συμπληρώνεται, υπογράφεται και πιστοποιείται από εξουσιοδοτημένο εκπρόσωπο της αρμόδιας αρχής της χώρας καταγωγής, του Υπουργείου Εμπορίου και Βιομηχανίας της Ινδίας, ή της χώρας από την οποία αποστέλλεται το φορτίο εάν η χώρα αυτή είναι διαφορετική από τη χώρα καταγωγής.
   3.   Το υγειονομικό πιστοποιητικό συντάσσεται σε μία από τις επίσημες γλώσσες του κράτους μέλους στο οποίο βρίσκεται το καθορισμένο σημείο εισόδου. Ωστόσο, ένα κράτος μέλος έχει τη δυνατότητα να δέχεται υγειονομικά πιστοποιητικά που έχουν συνταχθεί σε άλλη επίσημη γλώσσα της Ένωσης.
   4.   Το υγειονομικό πιστοποιητικό ισχύει για τέσσερις μήνες από την ημερομηνία έκδοσής του.
   Άρθρο 6
   Ταυτοποίηση
   Κάθε φορτίο που αναφέρεται στο άρθρο 1 παράγραφοι 1 και 2 ταυτοποιείται με κωδικό ταυτοποίησης. Ο εν λόγω κωδικός ταυτίζεται με τον κωδικό ταυτοποίησης που εμφαίνεται στην αναλυτική έκθεση η οποία αναφέρεται στο άρθρο 4 και στο υγειονομικό πιστοποιητικό που αναφέρεται στο άρθρο 5.
   Κάθε μεμονωμένος σάκος ή συσκευασία του φορτίου ταυτοποιείται με τον εν λόγω κωδικό ταυτοποίησης.
   Άρθρο 7
   Εκ των προτέρων κοινοποίηση των φορτίων
   1.   Οι υπεύθυνοι επιχειρήσεων ζωοτροφών και τροφίμων κοινοποιούν εκ των προτέρων στις αρμόδιες αρχές στο ΚΣΕ τα εξής:

               α)

               την κατ' εκτίμηση ημερομηνία και ώρα άφιξης του φορτίου· και

               β)

               τη φύση του φορτίου.

         2.   Για τον σκοπό της εκ των προτέρων κοινοποίησης, οι υπεύθυνοι επιχειρήσεων ζωοτροφών και τροφίμων συμπληρώνουν το μέρος I του κοινού εγγράφου εισόδου (ΚΕΕ) που προβλέπεται στον κανονισμό (ΕΚ) αριθ. 669/2009. Διαβιβάζουν το εν λόγω έγγραφο στην αρμόδια αρχή στο ΚΣΕ τουλάχιστον μία εργάσιμη ημέρα πριν από την άφιξη του φορτίου.
   3.   Για τη συμπλήρωση του ΚΕΕ, οι υπεύθυνοι επιχειρήσεων ζωοτροφών και τροφίμων λαμβάνουν υπόψη τις επεξηγηματικές σημειώσεις για το ΚΕΕ που ορίζονται στο παράρτημα II του κανονισμού (ΕΚ) αριθ. 669/2009.
   Άρθρο 8
   Επίσημοι έλεγχοι
   1.   Η αρμόδια αρχή στο ΚΣΕ ελέγχει τα έγγραφα κάθε φορτίου που αναφέρεται στο άρθρο 1 παράγραφοι 1 και 2, ώστε να επιβεβαιώσει τη συμμόρφωση με τις απαιτήσεις των άρθρων 4 και 5.
   2.   Οι έλεγχοι ταυτότητας και οι φυσικοί έλεγχοι των φορτίων που αναφέρονται στο άρθρο 1 παράγραφοι 1 και 2 του παρόντος κανονισμού εκτελούνται σύμφωνα με τα άρθρα 8, 9 και 19 του κανονισμού (ΕΚ) αριθ. 669/2009 με συχνότητα 5 %.
   3.   Μετά την ολοκλήρωση των ελέγχων, οι αρμόδιες αρχές:

               α)

               συμπληρώνουν τις σχετικές εγγραφές στο μέρος II του ΚΕΕ·

               β)

               επισυνάπτουν τα αποτελέσματα των ελέγχων που έχουν διενεργηθεί σύμφωνα με την παράγραφο 2 του παρόντος άρθρου·

               γ)

               παρέχουν και συμπληρώνουν επί του ΚΕΕ τον αριθμό αναφοράς του ΚΕΕ·

               δ)

               σφραγίζουν και υπογράφουν το πρωτότυπο ΚΕΕ·

               ε)

               δημιουργούν και τηρούν αντίγραφο του υπογεγραμμένου και σφραγισμένου ΚΕΕ.

         4.   Το πρωτότυπο του ΚΕΕ, το πρωτότυπο του υγειονομικού πιστοποιητικού που αναφέρεται στο άρθρο 5 και το πρωτότυπο της αναλυτικής έκθεσης που αναφέρεται στο άρθρο 4 συνοδεύουν το φορτίο κατά τη μεταφορά του, έως ότου τεθεί σε ελεύθερη κυκλοφορία.
   Στην περίπτωση έγκρισης περαιτέρω μεταφοράς του φορτίου εν αναμονή των αποτελεσμάτων των φυσικών ελέγχων, όπως προβλέπεται στο τρίτο εδάφιο του άρθρου 8 παράγραφος 2 του κανονισμού (ΕΚ) αριθ. 669/2009, επικυρωμένο αντίγραφο του πρωτότυπου ΚΕΕ συνοδεύει το φορτίο αντί του πρωτοτύπου.
   Άρθρο 9
   Χωρισμός φορτίου
   1.   Τα φορτία δεν χωρίζονται μέχρις ότου ολοκληρωθούν όλοι οι επίσημοι έλεγχοι και συμπληρωθεί πλήρως από τις αρμόδιες αρχές το ΚΕΕ, όπως προβλέπεται στο άρθρο 8.
   2.   Σε περίπτωση μετέπειτα χωρισμού του φορτίου, κάθε μέρος του φορτίου συνοδεύεται από επικυρωμένο αντίγραφο του ΚΕΕ κατά τη μεταφορά του και μέχρι τη θέση του σε ελεύθερη κυκλοφορία.
   Άρθρο 10
   Θέση σε ελεύθερη κυκλοφορία
   1.   Η θέση των φορτίων σε ελεύθερη κυκλοφορία υπόκειται στην προσκόμιση στις τελωνειακές αρχές, από τους υπευθύνους επιχειρήσεων ζωοτροφών ή τροφίμων, ενός ΚΕΕ που έχει συμπληρωθεί δεόντως από την αρμόδια αρχή μετά τη διεξαγωγή όλων των επίσημων ελέγχων. Το ΚΕΕ μπορεί να προσκομίζεται σε φυσική ή ηλεκτρονική μορφή.
   2.   Οι τελωνειακές αρχές επιτρέπουν τη θέση του φορτίου σε ελεύθερη κυκλοφορία μόνο αν αναφέρεται ευνοϊκή απόφαση της αρμόδιας αρχής στο πλαίσιο ΙΙ.14 και υπάρχει υπογραφή στο πλαίσιο ΙΙ.21 του ΚΕΕ.
   Άρθρο 11
   Μη συμμόρφωση
   Εάν από τους επίσημους ελέγχους προκύψει μη συμμόρφωση με τη σχετική νομοθεσία της Ένωσης, η αρμόδια αρχή συμπληρώνει το μέρος III του ΚΕΕ και λαμβάνονται μέτρα βάσει των άρθρων 19, 20 και 21 του κανονισμού (ΕΚ) αριθ. 882/2004.
   Άρθρο 12
   Εκθέσεις
   1.   Κάθε τρίμηνο τα κράτη μέλη υποβάλλουν στην Επιτροπή έκθεση που συνοψίζει τα αναλυτικά αποτελέσματα των επίσημων ελέγχων στα φορτία που αναφέρονται στο άρθρο 1 παράγραφοι 1 και 2 του παρόντος κανονισμού. Η εν λόγω έκθεση υποβάλλεται τον μήνα που ακολουθεί κάθε τρίμηνο.
   2.   Η έκθεση περιλαμβάνει τις ακόλουθες πληροφορίες:

               α)

               τον αριθμό των εισαχθέντων φορτίων·

               β)

               τον αριθμό των φορτίων που υποβλήθηκαν σε δειγματοληψία για σκοπούς ανάλυσης·

               γ)

               τα αποτελέσματα των ελέγχων που προβλέπονται στο άρθρο 8 παράγραφος 2.

         Άρθρο 13
   Δαπάνες
   Όλες οι δαπάνες που προκύπτουν από τους επίσημους ελέγχους και τα μέτρα που λαμβάνονται λόγω μη συμμόρφωσης βαρύνουν τους υπευθύνους επιχειρήσεων ζωοτροφών και τροφίμων.
   Άρθρο 14
   Κατάργηση
   Ο κανονισμός (ΕΕ) αριθ. 258/2010 καταργείται.
   Άρθρο 15
   Μεταβατικές διατάξεις
   Κατά παρέκκλιση από το άρθρο 5 παράγραφος 1, τα κράτη μέλη επιτρέπουν τις εισαγωγές φορτίων που αναφέρονται στο άρθρο 1 παράγραφοι 1 και 2, τα οποία εξήλθαν από τη χώρα καταγωγής πριν από την ημερομηνία έναρξης ισχύος του παρόντος κανονισμού και συνοδεύονται από υγειονομικό πιστοποιητικό, όπως προβλέπεται από τον κανονισμό (ΕΕ) 258/2010.
   Άρθρο 16
   Έναρξη ισχύος
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 5 Φεβρουαρίου 2015.

            Για την Επιτροπή

            Ο Πρόεδρος

         Jean-Claude JUNCKER

      (1)  ΕΕ L 31 της 1.2.2002, σ. 1.

      (2)  Απόφαση 2008/352/ΕΚ της Επιτροπής, της 29ης Απριλίου 2008, για την επιβολή ειδικών όρων όσον αφορά το κόμμι γκουάρ που προέρχεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες (ΕΕ L 117 της 1.5.2008, σ. 42).

      (3)  Κανονισμός (ΕΕ) αριθ. 258/2010 της Επιτροπής, της 25ης Μαρτίου 2010, για την επιβολή ειδικών όρων όσον αφορά το εισαγόμενο κόμμι γκουάρ που κατάγεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες, και για την κατάργηση της απόφασης 2008/352/ΕΚ (ΕΕ L 80 της 26.3.2010, σ. 28).

      (4)  Οδηγία 2002/63/ΕΚ της Επιτροπής, της 11ης Ιουλίου 2002, για την καθιέρωση κοινοτικών μεθόδων δειγματοληψίας για τον επίσημο έλεγχο των υπολειμμάτων φυτοφαρμάκων μέσα και πάνω σε προϊόντα φυτικής και ζωικής προέλευσης και την κατάργηση της οδηγίας 79/700/ΕΟΚ (ΕΕ L 187 της 16.7.2002, σ. 30).

      (5)  Κανονισμός (ΕΟΚ) αριθ. 2913/92 του Συμβουλίου, της 12ης Οκτωβρίου 1992, περί θεσπίσεως κοινοτικού τελωνειακού κώδικα (ΕΕ L 302 της 19.10.1992, σ. 1).

      (6)  Κανονισμός (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, της 29ης Απριλίου 2004, για τη διενέργεια επισήμων ελέγχων της συμμόρφωσης προς τη νομοθεσία περί ζωοτροφών και τροφίμων και προς τους κανόνες για την υγεία και την καλή διαβίωση των ζώων (ΕΕ L 165 της 30.4.2004, σ. 1).

      (7)  Κανονισμός (ΕΚ) αριθ. 669/2009 της Επιτροπής, της 24ης Ιουλίου 2009, για την εφαρμογή του κανονισμού (ΕΚ) αριθ. 882/2004 του Ευρωπαϊκού Κοινοβουλίου και του Συμβουλίου, όσον αφορά το αυξημένο επίπεδο των επίσημων ελέγχων στις εισαγωγές ορισμένων ζωοτροφών και τροφίμων μη ζωικής προέλευσης και για την τροποποίηση της απόφασης 2006/504/ΕΚ (ΕΕ L 194 της 25.7.2009, σ. 11).

      (8)  http://www.eurl-pesticides.eu/library/docs/srm/QuechersForGuarGum.pdf

      ΠΑΡΑΡΤΗΜΑ

         Υγειονομικό πιστοποιητικό για την εισαγωγή στην Ευρωπαϊκή Ένωση

          (1)

         Κωδικός φορτίου
         Αριθμός πιστοποιητικού

      Σύμφωνα με τις διατάξεις του εκτελεστικού κανονισμού (ΕΕ) 2015/175 της Επιτροπής για τον καθορισμό ειδικών όρων που εφαρμόζονται στις εισαγωγές κόμμεος γκουάρ που κατάγεται ή αποστέλλεται από την Ινδία λόγω του κινδύνου μόλυνσής του από πενταχλωροφαινόλη και διοξίνες, ο/η/το
      [η αρμόδια αρχή που αναφέρεται στο άρθρο 5 παράγραφος 2 του εκτελεστικού κανονισμού (ΕΕ) 2015/175]
      ΠΙΣΤΟΠΟΙΕΙ ότι
      [η ζωοτροφή ή το τρόφιμο που αναφέρεται στο άρθρο 1 του εκτελεστικού κανονισμού (ΕΕ) 2015/175]
      του παρόντος φορτίου που αποτελείται από:
      (περιγραφή του φορτίου, προϊόν, αριθμός και είδος των μονάδων συσκευασίας, μεικτό ή καθαρό βάρος)
      και το οποίο φορτώθηκε στο πλοίο (τόπος φόρτωσης)
      από τον μεταφορέα (στοιχεία αναγνώρισης μεταφορέα)
      με κατεύθυνση (τόπος και χώρα προορισμού),
      προέρχεται δε από την επιχείρηση
      (όνομα και διεύθυνση της επιχείρησης),
      έχει παραχθεί, ταξινομηθεί, διακινηθεί, μεταποιηθεί, συσκευαστεί και μεταφερθεί σύμφωνα με ορθές πρακτικές υγιεινής.
      Από το παρόν φορτίο ελήφθησαν δείγματα σύμφωνα με την οδηγία 2002/63/ΕΚ της Επιτροπής στις (ημερομηνία), που υποβλήθηκαν σε εργαστηριακή ανάλυση στις
      (ημερομηνία) στο
      (όνομα εργαστηρίου). Επισυνάπτονται τα στοιχεία της δειγματοληψίας, οι μέθοδοι ανάλυσης και όλα τα αποτελέσματα.
      Το παρόν πιστοποιητικό έχει ισχύ έως την
      (Τόπος) , (ημερομηνία)

         Σφραγίδα και υπογραφή του εξουσιοδοτημένου εκπροσώπου της αρμόδιας αρχής που αναφέρεται στο άρθρο 5 παράγραφος 2

         (1)  Προϊόν και χώρα καταγωγής.


title: Εκτελεστικός κανονισμός (ΕΕ) αριθ. 495/2012 της Επιτροπής, της 11ης Ιουνίου 2012 , για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών

text:
               12.6.2012

               EL

               Επίσημη Εφημερίδα της Ευρωπαϊκής Ένωσης

               L 151/27

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) αριθ. 495/2012 ΤΗΣ ΕΠΙΤΡΟΠΉΣ
   της 11ης Ιουνίου 2012
   για καθορισμό των κατ’ αποκοπή τιμών εισαγωγής για τον προσδιορισμό της τιμής εισόδου ορισμένων οπωροκηπευτικών
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΚ) αριθ. 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ενιαίος κανονισμός ΚΟΑ) (1),
   Έχοντας υπόψη τον εκτελεστικό κανονισμό (ΕΕ) αριθ. 543/2011 της Επιτροπής, της 7ης Ιουνίου 2011, για τη θέσπιση λεπτομερών κανόνων εφαρμογής του κανονισμού (ΕΚ) αριθ. 1234/2007 του Συμβουλίου όσον αφορά τους τομείς των οπωροκηπευτικών και των μεταποιημένων οπωροκηπευτικών (2), και ιδίως το άρθρο 136 παράγραφος 1,
   Εκτιμώντας τα ακόλουθα:

               (1)

               Ο εκτελεστικός κανονισμός (ΕΕ) αριθ. 543/2011 προβλέπει, κατ’ εφαρμογή των αποτελεσμάτων των πολυμερών εμπορικών διαπραγματεύσεων του Γύρου της Ουρουγουάης, τα κριτήρια για τον καθορισμό από την Επιτροπή των κατ’ αποκοπή τιμών εισαγωγής από τρίτες χώρες, για τα προϊόντα και τις περιόδους που ορίζονται στο παράρτημα XVI μέρος A του εν λόγω κανονισμού.

               (2)

               Η κατ’ αποκοπή τιμή εισαγωγής υπολογίζεται κάθε εργάσιμη ημέρα, σύμφωνα με το άρθρο 136 παράγραφος 1 του εκτελεστικού κανονισμού (ΕΕ) αριθ. 543/2011, λαμβανομένων υπόψη των ημερήσιων μεταβλητών στοιχείων. Συνεπώς, ο παρών κανονισμός θα πρέπει να αρχίσει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Οι κατ’ αποκοπή τιμές εισαγωγής που αναφέρονται στο άρθρο 136 του εκτελεστικού κανονισμού (ΕΕ) αριθ. 543/2011 καθορίζονται στο παράρτημα του παρόντος κανονισμού.
   Άρθρο 2
   Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα της Ευρωπαϊκής Ένωσης,

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 11 Ιουνίου 2012.

            Για την Επιτροπή, εξ ονόματος του Προέδρου,
         José Manuel SILVA RODRÍGUEZ

            Γενικός Διευθυντής Γεωργίας και Αγροτικής Ανάπτυξης

      (1)  ΕΕ L 299 της 16.11.2007, σ. 1.

      (2)  ΕΕ L 157 της 15.6.2011, σ. 1.

      ΠΑΡΑΡΤΗΜΑ
      Οι κατ’ αποκοπή τιμές εισαγωγής για τον προσδιορισμό της τιμής εισόδου ορισμένων οπωροκηπευτικών

                  (ευρώ/100 kg)

                  Κωδικός ΣΟ

                  Κωδικός τρίτων χωρών (1)

                  Κατ’ αποκοπή τιμή εισαγωγής

                  0702 00 00

                  AL

                  55,3

                  MK

                  52,8

                  TR

                  50,2

                  ZZ

                  52,8

                  0707 00 05

                  MK

                  18,0

                  TR

                  103,7

                  ZZ

                  60,9

                  0709 93 10

                  TR

                  100,3

                  ZZ

                  100,3

                  0805 50 10

                  AR

                  35,4

                  BO

                  105,2

                  TR

                  55,0

                  ZA

                  80,3

                  ZZ

                  69,0

                  0808 10 80

                  AR

                  105,5

                  BR

                  87,0

                  CL

                  106,6

                  CN

                  136,2

                  NZ

                  126,3

                  US

                  153,6

                  UY

                  61,9

                  ZA

                  113,8

                  ZZ

                  111,4

                  0809 10 00

                  TR

                  226,2

                  ZZ

                  226,2

                  0809 29 00

                  TR

                  447,8

                  ZZ

                  447,8

         (1)  Ονοματολογία των χωρών που ορίζεται στον κανονισμό (ΕΚ) αριθ. 1833/2006 της Επιτροπής (ΕΕ L 354 της 14.12.2006, σ. 19). Ο κωδικός «ZZ» αντιπροσωπεύει «άλλες χώρες καταγωγής».


title: Εκτελεστικός κανονισμός (ΕΕ) 2017/93 της Επιτροπής, της 10ης Ιανουαρίου 2017, για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Miel Villuercas-Ibores (ΠΟΠ)]

text:
               20.1.2017

               EL

               Επίσημη Εφημερίδα της Ευρωπαϊκής Ένωσης

               L 16/1

         ΕΚΤΕΛΕΣΤΙΚΌΣ ΚΑΝΟΝΙΣΜΌΣ (ΕΕ) 2017/93 ΤΗΣ ΕΠΙΤΡΟΠΉΣ
   της 10ης Ιανουαρίου 2017
   για την καταχώριση ονομασίας στο μητρώο των προστατευόμενων ονομασιών προέλευσης και των προστατευόμενων γεωγραφικών ενδείξεων [Miel Villuercas-Ibores (ΠΟΠ)]
   Η ΕΥΡΩΠΑΪΚΗ ΕΠΙΤΡΟΠΗ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη τον κανονισμό (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου, της 21ης Νοεμβρίου 2012, για τα συστήματα ποιότητας των γεωργικών προϊόντων και τροφίμων (1), και ιδίως το άρθρο 52 παράγραφος 2,
   Εκτιμώντας τα ακόλουθα:

               (1)

               Σύμφωνα με το άρθρο 50 παράγραφος 2 στοιχείο α) του κανονισμού (ΕΕ) αριθ. 1151/2012, η αίτηση που υπέβαλε η Ισπανία για την καταχώριση της ονομασίας «Miel Villuercas-Ibores» δημοσιεύθηκε στην Επίσημη Εφημερίδα της Ευρωπαϊκής Ένωσης
                   (2).

               (2)

               Δεδομένου ότι δεν έχει κοινοποιηθεί καμία δήλωση ένστασης στην Επιτροπή βάσει του άρθρου 51 του κανονισμού (ΕΕ) αριθ. 1151/2012, η ονομασία «Miel Villuercas-Ibores» πρέπει να καταχωρισθεί,

         ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
   Άρθρο 1
   Καταχωρίζεται η ονομασία «Miel Villuercas-Ibores» (ΠΟΠ).
   Η ονομασία που αναφέρεται στο πρώτο εδάφιο αφορά προϊόν της κλάσης 1.4. Λοιπά προϊόντα ζωικής προέλευσης (αυγά, μέλι, διάφορα γαλακτοκομικά προϊόντα πλην βουτύρου κ.λπ.) του παραρτήματος XI του εκτελεστικού κανονισμού (ΕΕ) αριθ. 668/2014 της Επιτροπής (3).
   Άρθρο 2
   Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.

      Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
      Βρυξέλλες, 10 Ιανουαρίου 2017.

            Για την Επιτροπή,

            εξ ονόματος του Προέδρου,

         Phil HOGAN

            Μέλος της Επιτροπής

      (1)  ΕΕ L 343 της 14.12.2012, σ. 1.

      (2)  ΕΕ C 331 της 9.9.2016, σ. 7.

      (3)  Εκτελεστικός κανονισμός (ΕΕ) αριθ. 668/2014 της Επιτροπής, της 13ης Ιουνίου 2014, για τη θέσπιση κανόνων εφαρμογής του κανονισμού (ΕΕ) αριθ. 1151/2012 του Ευρωπαϊκού Κοινοβουλίου και του Συμβουλίου για τα συστήματα ποιότητας των γεωργικών προϊόντων και τροφίμων (ΕΕ L 179 της 19.6.2014, σ. 36).